
1 O bayab Thiopil: Chini bisingo asvk vngvi thangmarogno baksa baksa 
yaphang buchuk svi narvkna naikha. 2 Yaphangni sirni sagbaithang nugui 
hamthoma pirnairok chvngno salangma haino bohrok svi narvkha. 3 Asvk 
vngvi thangmarogno yaphangni simi ang phiklai phiskake rutukhutugvi 
naikha. Abo baino nini thani omorogno mariui svike hamanv hvnvi ang kha 
chongkha. 4 Nvng asvk phvrvngjagmarogni bebak kubuino sai manthung 
hvnvi ang omono svika. 


Baptisma rvnai Johon achainani kok saklaijagmani 


5 Judiani bagra Herodni phuru Abiani ochai pirio Sakaria hvnvi ochai 
khoroksa tongmani. Bini hikni mung Elisabet, bobo haino ochai bosongni 
bvrvi. 6 Bohrok khorognvino Kaitorni mokolo kahamke tonglaio, Porbuni 
dagima tei kerongrogno bohrok bebagno rakhogvi tonglaio. 7 Bohrogni 
bvsa kvrvi, tamni hvnke Elisabet banji. Hai phano bohrok khorognvino 
belai bos thangka. 8 Sal sa bini pirini bari kvlavi Sakaria noktharo ochaini 
samung tangvi tongmani. 9 Ochairogni kerong rvksai Porbuni noktharo 
habvi songpango satrai sognani bo chongjakha. Satrai sogvi tong phuru 10 
yang phatarO lukurok parthona khvlai tongo. 11 Aphuru Porbuni suari 
khoroksa satrai sogma songpangni yagra bvkhak bachai bini bvskango 
ugjakphaika. 12 Bono nugui Sakaria kirima habwi amang chimang vngkha. 
13 Tvmakhe suari bono hai hvnvi saka, "Ta kiridi, Sakaria! Kaitor nini 
parthona khvnaka. Nihik Elisabet nono bvsa chvlani mvkhang phunuganv. 
Nvng a bvsano Johon hvnvi phardi. 14 Nvng bvsvkse khapang svrangvi 
tongthogjagno, bo achaima bai buirogbo bvsvkse tongthogjagno. 15 Tarnni 


hvnke Porbuni mokolo bo kotor vnganv. Bo chuak arak mungsa phano 
nvnglak. Bohok bisingni simino bo Phola Kvthar bai koboljaganv. 16 Bo 
Israilm baksa borogno bohrogn Porbu Kaitorni thani kiphilrvi tubuanv. 17 
Diari Elia hai bo phan kvplaikhe Kaitorni titun vngvi samung tanglanganv. 
Bupha bai bvsalano kiphilvi tubui bo bohrogno kvtharvanv, guarrogno bo 
kahamrogni lamao himnani wansugrvanv, omo haikeno bo Porbuni bagvi 
bororogno svnamsoganv." 18 Sakaria suarino hai hvnvi saka, "Omo somo 
hvnvi ang bahai sai mannai? Aug bos vngvi thangka, ani hikbo haino 
bvrvichvk vngvi thangka." 19 Suari hai hvnvi saphika, "Ang Gabriel, ang 
Kaitorni bvskango tongnai. Nini thani o kok kaham sana hvnvi bono ano 
rohoro. 20 Hake vngna phuru vnganv hvnvi nvng ani kogno poito 
thanglvya. Abo baino nvng boba khawanv, ang o samani nangphaiya sak 
nvng kok sai manglak." 21 Yang nasingvi tongnai lukurok tamsvk Sakaria 
noktharo asvk lervi tongkha hvnvi wanajagvi tongbaikha. 22 Bo phataro 
ongkhorvi phai phuru bohrogni thani kok sai manphailvya, bo mungsa svk 
so1dom nukhvna hvnvi bohrogbo sai mankha. Kok sai manya vngvi bo 
bohrogno yak tailkhese sai tongsio. 23 Noktharo samung tangnani bini bari 
pavi Sakaria nogo kiphilvi thangka. 24 Aboni ulo bihik Elisabet sagderia 
vngkha, hake bo nokha tal ba jora nogni kutulvya. 25 Bo hai hvnvi saka, 
"Asvk balogma ulo Porbu haike ano maia khvlaijakha; lukuni thani ani 
mvkhang sujakka." 


Jisu achamani kok saklaijagmani 


26 Elisabet sagderia vngmani nokha tal dok kakhe Kaitor suari Gabrielno 
Galili angkorni Nasaret hvnvi taun khungchao rohorka. 27 Bo Mariam 
hvnvi siklajvk khoroksani thani rohorjagmani. Bagra Daud bosongni Josep 
hvnvi khoroksa bai Mariamno kainani kok svngvi paijak. 28 Suari bono 
hai hvnvi saphaika, "O talika kahamjvk, nvng hamdi! Porbu nini thani 
tongo." 29 Suarini kok khvnaui Mariam kvmamvise tongsio; omo tvmani 
kok hvnvi bo panjalvi wansugui tongkha. 30 Suari bono hai hvnvi saka, 
"Ta kiridi, Mariam, ICaitor nono maia chakha. 31 Nvng sagderia vngvi 
bvsa chvla masa bawanv. Bono Jisu hvnvi mung phardi. 32 Bo kotor 


vnganv tei Paitorni Sajla hvnjaganv. Bini bosongni Daud haino Kaitor bono 
bagra svnamanv. 33 Jakobni bosongo bo jonomni bagra vngnai; bini ha 
thaglak." 34 Mariam suarino hai hvnvi saka, "Kaisa chvla bai phano ang 
tongyakho, abo bahaike vngnai?" 35 Suari hai hvnvi saphika, "Phola 
Kvthar nono kobolphaianv phiya Kaitorni bor nini thani kolobphaianv. Abo 
baino a chvrai kvthar Kaitorni Sajla hvnjaganv. 36 Nini sandai Elisabetno 
naidi. Bo banji hvnjagvi tongmase, aile asvk bvrvichvgose tabuk nokha tal 
dokni sagderia vngvi tongkha. 37 Tamni hvnke Kaitorni manya samung 
mungsa phano kvrvi." 38 Hake Mariam hai hvnvi saka, "Ang Porbuni 
selengjvk; nvng sama haino ani thani vngthung." Hake a suari thangka. 


Mariam Elisabetno naimani 


39 Aboni ulo Mariam Judiani hatai kami bvkhak taun khungchao 
dolangkha. 40 Bo Sakariani nogo thangvi Elisabetno khulumka hvnvi 
hvnvika. 41 Mariamni a kogno Elisabet khvnakeno bini bohogni chvrai 
barsaka. Elisabet Phola Kvthar bai koboljagvi 42 hai hvnvi sotonvi saka, 
"Bvrvirogni bisingo nvng hamchajak! Nini ogni chvrai hamchajak! 43 Ang 
sabo, ani Porbuni bumase ano naina ma phaika? 44 Nini khulummani kok 
khvnakeno ani ogni chvrai tongthogjagvi barsaka. 45 Porbu samani abo 
nini thani soino nangphaianv hvnvi poito thangma bai nvng hamchajak!" 


Mariamni lobmung 


46 Mariam hai hvnvi saka, "Ani khapangle Porbuno kotor hvno, 47 
pholale ani tongthogjago, Kaitor ani mvthangnai vngo; 48 tamni hvnke 
selengjvk kotoino bo naijakha. Hake tabukni simi bebak borok ano 
hamchajak hvnanv; 49 tamni hvnke Kvplaisa Kaitor ani bagvi tangkha 
samung kotor. Kvthar bini bumung; 50 bono kirinai bebak borogno maia 
khvlaio piri pirio. 51 Bo yaktvk phan gvnang jangrisaui khitar rohorvi 
kungchuknairogno sukurugrvo bohrok wamano. 52 Bagra kvplairogni 
singachon bo keple rvo, phiya kechen kotoirogno kuchugo kasarvo. 53 Ok 
khuijagrogno chamung kaham bai ok supungo, phiya gvnangrogno yak 


buchakhe rohoro. 5455 Chini pirirogni thani bo samani, Abraham tei bini 
bosongno bo omorni maia khvlaina hvnvi joban rvmani, a joban bo pogyai 
bini seleng Israilno chubajakha." 56 Mariam nokha tal tham katvtvi 
Elisabet bai tongvi nogo kiphilvi thangka. 


Baptisma rvnai Johon achaimani 


57 Mol sokphaike Elisabet chvla masa bakha. 58 Porbu bono 
khairogjakha hvnvi khvnaui noksanokari tei sandaimasakrok bo bai baksa 
tongthogjagbaikha. 59 Sal charni salo a chvraino rakiting khvlaina hvnvi 
bohrok phaibaika. Buphani bumungno rvksai bohrok bono Sakaria hvnvi 
pharna naikha 60 Aphu ru buma hai hvnvi saka, "Ihi, bini mung Johonse 
pharjagnai." 61 Bohrok hai hvnvi saka, "Nini sandaimasakni bisingo 
khoroksani phano omo tvi mung kwrvi." 62 Aphuruke tamo mung pharna 
muchung hvnvi bohrok buphano tailkhe svngka. 63 Sakaria svijagnai 
manvi sanvi hai hvnvi svika, "Bini mung Johon." Abono nugui bohrok 
bebagno wanajakha. 64 Aphuruno Sakariani bukhuk kiyogphika, bo kok 
sai manphika. Abo baino Kaitorno bo lobkha. 65 Ganagini tongnairok 
bebagno kirijaglaikha. Hake o vngmarok Judiani hatai kami brum brum 
pirjakha. 66 Omono khvnanairok bebagno wanajagvi hai hvnvi salaika, "O 
chvrai ba ulo tamo jani vnglangno?" Tamni hvnke bini thani Porbuni bor 
tongo hvnvi bohrok sai mankha. 


Sakariani lobmung 


67 Johonni bupha Sakaria Phola Kwthar bai kolobjagvi hai hvnvi svkang 
baira saka, 68 "Israilni Kaitor Porbuno lobdi! Tamni hvnke bini borogno bo 
naikhlavi phiyogvi rvphaika. 69 Bini seleng Daudni bosongo bo chini 
bagvi kvplai mvthangnaisa masa bacharvkha. 70 Agi phuru bini diari 
kvtharrogni khuk tvi bo omono sai kvlangkha. 71 Arirogni yagni tei 
chvngno naislerog ni yagni phiyogna hvnvi bo kara khvlaika, 72 bini joban 
kvtharno muitu khvlavi chini pirirogno khairogna hvnvi bo saka. 7375 
Chvng kirima kvrvikhe, bini bvskango kvthar sutrangkhe thviya sak bini 


samung tangvi manna tvikhe, bo chvngo arirogni yagni phiyogna hvnvi 
chini. piri Abrahamni thani joban rvi kara khvlaima tongo. 76 Chvlasa, 
nvng Paitorni diari hvnjag anv; Porbuni lama svnamna bagvi nvng svkang 
baira thanganv; 77 sumsok nakarjagma bai rangma mananv hvnvi nvng bini 
bororogno saklaianv. 78 Tamni hvnke chini Kaitor belai khai rogma 
gvnang, abo baino bo rarigmani sal chini saka kasarvanv, 79 chvng 
khakchangni lama himvi manna tvikhe, kvthvini saklom andaro 
tongnairogno pohor bai bo pilala khvlaihoranv." 80 Chvrai torvilogvi 
siuinugui phairvrvgo. Israilni thani nugjagnani mol phaiya sak bo hasing 
panthoro tongvikha. 


Jisu achaimani 
2 


1 A molo Romni bagra kotor Augustos bini hao tongnairogno bumung ma 
tisabainai hvnvi saklairvkha. 2 Abono puila borok lekhamani. Aphuru 
Kurmias Siriani ojama. 3 Jani ja bumung tisarvna bagvi asvk borok aphuru 
jani ja hao thangbaika. 4 Daud bosongni borok Josep. Aboni bagvi bo 
Galilini Nasaret taunni Daudni kamichang Judiani Bethlehemo bumung 
tisarvna hvnvi thangka. 5 Bini logi Mariam tongo. Svkangno Josep bai 
Mariamno kainani hvnvi kok svngvi paijak. Mariam aphuru sagderia. 6 
Bohrok Bethlehemo tong phuru Mariam sak kengtvi.kengtvi. 7 Chvla 
bvsa achaikha; omono bini svkang bvsa. Bo a chvramo ri bai dului guai 
nogni musuk ada charvma manvio mokholvi tonkha; tamni hvnke nograi 
tongthai nogo jaga kvrvikha. 


Mera mvrvgnairogno Jisu achaimani kok sajagmani 


8 A jitolo borok magnvitham panthoro hor horo mera mvrvgo. 9 Aphuru 
Porbuni suari khoroksa bohrogni bvskango nugjakphaika; Porbuni pohor 
bai yaksi yagra chvngsacha vngkha. Hake bohrok jaikheno kirijakha. 10 
Suari bohrogno hai hvnvi saka, "Ta kiridi, ang norogni bagvi belai 


kothoma kaham tubui phaika; norogni simiya, hani bebak borogni bagvi. 
11 Tinini horono Daudni kamichang Bethlehemo norogni bagvi 
mvthangnaisa khoroksa achaikha - bono Khristo Porbu. 12 Chvrai masa 
musuk ada charvma manwio ri bai dulu mokholjak nuguianv. Haikeno 
norok bono sini mananv." 13 Chugnohani teibo suari pal kotorkhe 
achomsa aro sokphaika. Bohrok Kaitorno lobvi hai hvnvi rvchabkha, 14 
"Chugnohani kuchugo Kaitor lobjakthung! Haktoro bini khajama bororok 
hamtung!" 15 Suarirok bohrok bai kaglai chugnohao thangphika, hake 
mera mvrvgnairok hai hvnvi salaika, "Himdi tho, chvng Bethlehemo 
thangvi naianv Porbu chvngno salangma hai da vngvi tongkha." 16 Bohrok 
dakti thangvi Mariam bai Josepno naitugui nukha, a chvrainobo musuk ada 
charvma manvio mokholjak nuguikha. 17 Nuguikheno bini kogno suari 
salangma hai mera mvrvgnairok boh rogno sai khvnarvkha. 18 Bohrok a 
kogno sai khvnarvkhe bebagno wanajagbaikha. 19 Yangbo Mariam a 
kogrogno kha bisingo chobvi narvgui kahamke wansugui tongkha. 20 
Suari sama haino mera mvrvgnairok khvnaika nuguikha, aboni bagvi 
bohrok Kaitorni mungno suritvtvi lobvi kiphilvi thangbaikha. 


Jisuni mung pharjagmani 


21 Nokha sal charni ulo rakiting phuru chvraini bumung Jisu hvnvi 
pharjakha. Ogo vngya sinino eSuari bono a bumung rvi kvlangkha. 


Jisuno noktharo yapharmani 


22 Musini Kerong haino abul sumani sal sokphaika. Mariam bai Josep a 
chvraino Porbuni thani yaphama hvnvi Jerusalernni noktharo tvlangvi 
thangka. 23 Tamni hvnke Porbuni Kerongo ahai tongo, "Svkangni bvsa 
chvlakhe Porbuni thani ma yapharnai." 24 Porbuni Kerongo tongma haino, 
"Tokblu jorsa ebakhe pharuk bvsa jorsa," bohrok Porbuni mungvi ratharna 
thangka. 25 Aphuru Jerusalemo Simion hvnvi Kaitorno maninai khoroksa 
borok kaham tongo. Israil yogmano nainani bagvi bo nasingvi tongo. Phola 
Kvthar bono kobolvi tongo. 26 Porbu rohorna hvnmani Masiano nugya sak 


bo thviglak hvnvi svkangno Phola Kvthar bono sai kvlangkha. 27 Bo 
Phola Kvthar bai tubujagvi noktharo phaika. Aphuru buma bupha 
Kerongn dagima hai khvlaina hvnvi Jisuno noktharo tubukha. 28 Simion a 
chvraino bamsogvi Kaitorno lobvi hai hvnvi saka, 29 "Porbu, nvng kok 
rvma haino nini A selengno khakchang rvi tabuk yakarvi rohorchidi. 30 
Nini rangma ang mokol baithang nukha; 31 bebak dophani bororogni 
bvskango nvng abono khvlaika. 32 Abono buini bororogno nini lama phu 
nugnani pohor, nini borok Israilrogno chvngsacha khvlainai." 33 Simionni 
o kok khvnai Jisuni buma bupha wanajakha. 34 Simion bohrogno bor rvi 
Mariamno hai hvnvi saka, "O chvrami bagvino Israilni baksa ma kvlvknai, 
baksa ma thangchanait. Bono Kaitor bai thaibol chongvi rohorjagna1, bini 
bebailo bororok kok sanai, 35 haike bohrogni kha bisingo tamo tong 
siJaganv. Khao seng yorjagma haike nvng bvkha baijaganv." 36 Aro 
Hanna hvnvi diarijvk khoroksa tongo. Bo Aser bosongni, Phanuelni 
bvsajvk. Bo belai bvrvichvk, kaijagmani nokha bisi sini ulo bo randi 
vngkha, 37 aphuruni simi nokha bisi kholpebrvibrvi bo randino vngvi 
tongkha. Nokthar khibi bo tei kubun phasing kutulya, bo ubaske parthona 
khvlavi Kaitorno hor sal surimang tongo. 38 Bobo katsvi aphuruno aro 
sokphavi Kaitorno lobkha, Jerusalemni sal naina hvnvi nasingvi 
tongnairogno bo o chvraini kogno sai khvnarvi tongkha. 


Nasareto kiphilmani 


39 Porbuni Kerongo tongma hai khvlaibavi Jisum buma bupha bohrogni 
taun, Galilini Nasareto kiphilvi phaika. 40 Chvrai Jisu torvilogvi 
phairvrvgo, stuinugui khasiui phairvrvgo. Kaitorni bor bono kobolvi tongo. 


Noktharo chvrai Jisu 


41 Jisuni buma bupha bisi brum brum Yogma Tero Jerusalemo thango. 42 
Jisu nokha bisi chignvini chvrai phuru bohrok agini haino Yogma Tero 
thangka. 43 Abo paikhe bohrok kiphilwi phaika, yangle Jisu nokthar 
bisingono tongrvkha. 44 Buma bupha abono sai manya, logisongrok baino 


tonganv hvnvi tongo. Ulo sal sani lama himbavise bohrok sagni borok tei 
sinima bororogni bisingo naitugui nailaio. 45 Aro Jisuno naitugui manya 
vngvi bohrok naitukte naitukte Jerusalemo kiphilvi thangka. 46 Nokha sal 
thamni ulo bohrok bono noktharo manvikha. Jisuno aro Keronr 
phvrvngnairogni bisingo achugui bohrogni kok khvnai tongmani phiya 
bohrogno svngphenegvi tongmani nuguikha. 47 Bo samano khvnanairok 
bini sian kyrvng kogno khvnaui wanajagbaikha. 48 Jisuni buma bupha 
abono nugui kok sana suda bor manjaglvya. Buma bono hai hvnvi saka, 
"Sajla, nvng tam vngvi omo hai samung tangkha? Naidi, nvpha bai ang 
bvsvk biji bijikhe nono ma naitukha." 49 Bo bohrogno hai hvnvi saphika, 
"Tam vngvi norok ano naituk? Aphani nogo ma tongnai hvnvi norok sai 
manya da?" 50 Abo tamni kok bohrok sai manlvya. 51 Jisu aphuruke 
bohrok bai baksa Nasareto kiphilvi phailaika. Bo bohrogni kok baryai 
tongvi tongkha. O nangvi thangphaimarogno buma thaicha kvrvtvi bvkhao 
kholvi narvgbaikha. 52 Jisu tormalogma bai khasima bai chakrai 
phairvrvgo. Haitvtvino bo Kaitornibo borognibo khajama vngvi 
phairvrvgo. 


Baptisma rvnai Johon pirmani 
3 


1 Romni bagra kotor Tiberias ha narvgmani nokha bisi chiba ka phuru 
Pontias Pilat Judiani ojama. Herod aphuru Galilini bagra, bini takhuk 
Philipbo Ituria bai Trakhonitia angkorni bagra, Lusanioske Abilinini bagra. 
2 Hanna bai Kaiapha ochai bokhorok. Sakariani bvsala Johonni thani 
aphuru hasing panthoro Kaitorni kok sokphaio. 3 Bo Jordan tvibug 
ganaginio o kogno pirphaika, "Sumsok khibiui kha kiphildi, kha kiphilvi 
baptisma nadi, haike Kaitor norogni sumsok nakaranv." 4 O kok diari 
Jisatani bvchabo svkangno omo haike svijak tongo, "Hasing panthoro 
khoroksani bokhorang hai hvnvi chirikhogjak: 'Porbuni bagvi lahar 
svnamdi, bo himnani lamarogno keplengkhe tondi! 5 Harung ma 
kuphungnai, haplok hatai ma hachernai, koko1 ma pengsanai, thatra butra 


ma miliknai. 6 Hake bebak borok Kaitor rvmani rangma nuganv!" 7 Bim 
thani baptisma nana hvnvi phainairogno Johon hai hvnvi saka, "Chibukni 
bosongrok! Kaitorni phainai busni kharvi yogna hvnvi norogno sabo 
wansukna rvlang? 8 Haino hvnke norok kha kiphilvi sumsok khibika hvnvi 
sai mamna tvikhe tongdi. 'Abraham chini pha hvnvi yoganv,' kha ta kadi. 
Ang norogno sao, Kaitor o holongrognibo Abrahamni bvsa tikhlai mano. 9 
Buphang yaphango rua harjak, bvthai kaham thaiya buphangno tanvi horo 
sogjagnai." 10 Aphuruke bororok bono hai hvnvi svngka, "Hake chvng 
tamo ma khvlainai1?" 11 Bo bohrogno hai hvnvi saphika, "Khoroksani 
kamchlvi kangnvi tongkhe kvrvino te kangsano rvthung, chana gvnangbo 
haino khvlaithung." 12 Brindiarogbo baptisma nana hvnvi phavi bono hai 
hvnvi svngka, "Hodakra, chvng tamo ma khvlainait?" 13 Bo bohrogno hai 
hvnvi saka, "Manthaini bara ta nadi." 14 Sengkvrakrogbo bono hai hvnvi 
svngka, "Chinile tamo vngnai?" Bo bohrogno hai hvnvi saka, "Sikiri 
sokorokhe mungsa phano segvi ta nadi, tatalkhe khoroksano phano ta 
phemlogdi. Aji manma baino kha kobolvi tongdi." 15 Lukurok aboni bagvi 
khapang svrangjagbaikha. "Johon da Masia vngvi tongkha jani?" hvnvi 
bohrok aphuruke kha bising bising wansugui tongbaikha. 16 Hake Johon 
bohrok bebagno hai hvnvi saka, "Ang norogno tvi baise baptisma rvo. Ani 
sai kvplai te khoroksa phaio, bini yaklab sokogna suda ang chugya. Bo 
norogno Phola Kvthar tei hor bai baptisma rvnai. 17 Khamparni bebak 
gomno chogvi gula thumui dabaina bagvi baling bini yagono tongo; 
gundaknokhe thviphlaiya horo sogvi khibibainai." 18 Abo haike teibo kok 
kaham sate sate Johon bebagnono hamthoma pirvi tongkha. 19 Herod 
bagra bini takhukni hik bai tongmani tei samung hamyarok tangmani bagvi 
Johon bono khoraika. 20 Hake Herod bono jelo chobvi teibo samung 
hamya bangrvkha. 


Jisu baptisma namani 


21 Bui baptisma nakhe Jisubo baptisma naui parthona khvlai phuru nokha 
phiyogjakha. 22 Aphuruno Phola Kvthar pharuk vngvi bini aro bikhlai 
phaika. Chugnohani kok hai hvnvi saklaijakha, "Nvng ani khajama Sajla. 


Nvng ani kha svrangma." 
Jisuni bosong 


23 Nokha bisi kholchi vngthotok phuru Jisu samung chengsaka. Bo 
Josepm bvsala hvnvi lukurok hvno. Josep Helini bvsala, 24 Heli Mathatni, 
Mathat Lebmi, Lebi Malkini, Malki Jannaini, Jannai Josepni, 25 Josep 
Mattithiani, Mattithia Amosni, Amos Nahumni, Nahum Heslini, Hesli 
Naggaini, 26 Naggai Mahatni, Mahat Mattithiani, Mattithia Simyini, 
Simyi Josekni, Josek Jodam, 27 Joda Johananni, Johonan Resani, Resa 
Serubbabelni, Serubbabel Sealtielni, Sealtiel Nerni, 28 Ner Malkini, Malki 
Addini, Addi Kasamni, Kasam Elmadamni, Elmadam Herni, 29 Her 
Jehochuani, Jehochua Eliesemi, Elieser Jorimni, Jorim Mathatni, Mathat 
Lebini, 30 Lebi Simionni, Simion Jehudani, Jehuda Josepni, Josep 
Jonamni, Jonam Eliakimni, 31 Eliakim Meleani, Melea Mennani, Menna 
Mattathani, Mattatha Nathanni, Nathan Daudni, 32 Daud Jisaini, Jisai 
Obedni, Obed Boasni, Boas Selam, Sela Nachonni, 33 Nachon 
Aminadabni, Aminadab A(Iminni, Admin Arninl Arni Hesronni, Hesron 
Peresni, Peres Judani, 34 Juda Jakobni, Jakob Isakni, Isak Abrahamni, 
Abraham Terani, Tera Nahorni, 35 Nahor Serugni, Serug Rehuni, Rehu 
Pelegni, Peleg Eberni, Eber Selani, 36 Sela Kainanni, Kainan Arpaksadni, 
Arpaksad Semni, Sem Noani, Noa Lamekni, 37 Lamek Methuchelani, 
Methuchela Henokni, Henok Jaredni, Jared Mahalalelni, Mahalalel 
Kainanni, 38 Kainan Enosni, Enos Setm, Set Adamru, Adam Kaitorni. 


Jisu amjogjagmani 
4 


1-2 Phola Kvthar kuplungkhe Jisu Jordanni kiphilvi phaika. Hasing 
panthoro tubui Phola Kvthar bai bo nokha sal kholpenvi tviphrejakha. Aro 
bo Soitan bai amjogjakha. Aphuru bo mungsa phano chaya; abo laikheno 
ok khuijakha. 3 Hake Soitan bono hai hvnvi saka, "Nvng Kaitorni 


Sajlakhe o holongno ruti vngdi hvndi." 4 Jisu bono hai hvnvi saphika, 
"Elembago o kok tongo, 'Borok ruti simi chaui thangya.' " 5 Soitan hake 
bono hatai kuchugo tvlangvi haktorni asvk hano mukphilik kaisa bai 
phunugui hai hvnvi saka, 6 "O harogni bebak suar bai jolma jolsano ang 
nono rvanv. Omorok bebak ano yapharjakha. Ang jesano phano rvi mano. 
7 Nvng ano khulumke omorok bebak nono rvbaianv." " 8 Jisu hai hvnvi 
saphika, "Flembago o kok tongo, 'Nini Porbu Kaitorno simise khulumui 
suridi!'" 9 Hake Soitan bono Jerusalemo tvlangvi noktharni buchuk 
kuchugo bacharvi hai hvnvi saka, "Nvng Kaitorni Sajlakhe oroni hachero 
bakhlaidi. 10 Elembago o kok tongo, 'Bono yachagdi hvnvi Kaitor nini 
bagvi suarirogno dagianv.' | | O kogbo tongo, 'Nini yakungo holong 
nangya tvi bohrok yak bai romphaianv.' " 12 Jisu bono hai hvnvi saphika, 
"Elembago o kogbo sajakka, 'Nini Porbu Kaitorno nvng ta amjogdi.' " 13 
Poderepodkhe amjogvi vngjaglvyakhe Soitan bono yakarvi kvlangrakha. 


Jisu Galilio samung tangramani 


14 Jisu Phola Kvtharni phan bai Galilio kiphilvi phaika. Bini kok amchoi 
gvnangvi pirjakha. 15 Bo aroni kuthumnogrogo phvrvngvi tongkha, hake 
joto bai baikhenejakha. 


Jisu Nasaretrok bai rvkhlaijagmani 


16 Aboni ulo Jisu Nasareto phaika, orono bo torkhalorkha. Sabbat salo 
bini khvlaimung haino bo kuthumnogo thangvi Flembak porina hvnvi 
bachakha. 17 Diari Jisaiani bvchap bono porina rvjakhe bo abono philvi 
kvrvngsa jitolo mankha, aro o kok svijak tongo, 18 "Porbuni Phola ani 
thani koboljak, kvrvirogni thani hamthoma pirna bagvi bo ano chongthar 
chongkha. Khajagrogno khengjak hvnvi saklaina bagvi, nugyarogno 
nugrvna bagvi, kusubjagrogno phiyogna bagvi, 19 phiya Porbuni mol 
kaham saklaina bagvi bo ano rohorka." 20 Bvchap kholobvi bo ayani yago 
rvi achukthani achuguikha. Kuthumnogni asvk bororok bonomang nasigvi 
tongbaikha. 21 Bo bohrogno hai hvnvi sana chengkha, "Norok Elembagni 


o kok khvnama haino tinile nangphailaha." 22 Hake bebak borok bono 
baikhenebaikha, bini kok kaham khvnai bohrok wanajagvi hai hvnvi 
salaika, "Omo Josepni bvsalaya da?" 23 Bo bohrogno hai hvnvi saka, 
"Norok kogotongmano khurchai hai hvnvi sachesanai ta, 'Daktor, nvng 
sagno hamrvgradi.' Kapharnaumo khvlaio hvnvi khvnamani oro nini haobo 
khvlaidi." 24 Bo teibo saka, "Ang norogno soino sao, jani ja sagni kami 
diari gvnda khvlaijagya. 25 Ani o kok kubuino khvnadi, Eliani molo nokha 
bisi tham kvchar nokha muthubjagvi tongma bai watvi wayani bagvi aro 
belai chacharara nang phuru Israilo randijvkrok kvbangmase. 26 Bohrogni 
keboni thani rohorjagyai Sidon amchoini Sarepatni randijvk khoroksani 
thani Elia rohorjaksio. 27 Haike diari Elisani molo Israilo biadi chajagrok 
kvbangmase. Abohrogni bisingo Siriani Namanno simise hamrvjaksio." 28 
Bini o kok khvnai kuthumnogni1 asvk bororok jaikheno jolijagbaikha. 29 
Bohrok bachai Jisuno dagarmang taunni phataro tvlangkha. O taun 
svnammani haduk buchukni khiklai rohorna hvnvi aro bono tvlangvi 
thangka. 30 Yangle bohrogni bising tvi bo ongkhorvi phaika. 


Mvtai hamya kolobjagno Jisu hamrvmani 


31 Aboni ulo Jisu Galilini Kapharnaum hvnvi tauno thangka. Hake Sabbat 
salo bo aro bororogno phvrvngka. 32 Khvnanairok bini phvrvngma tailno 
nugui wanajakha; tamni hvnke bini kok belai nangnaimang. 33 
Kuthumnogo mvtai hamya kolobjak borok khoroksa tongo. Bo sotonvi 
chirikhogvi hai hvnvi saka, 34 "O Nasaretni Jisu, nvng chvngno tamo 
nangjak? Nvng chvngno go job khvlaina da phai? Nvng sabo ang sai mano. 
Nvng Kaitorni borok kvthar!" 35 Jisu a mvtaino hai hvnvi dagikha, 
"Siringcha vngdi! O borok bisingni ongkhorvi phaidi." Hake mvtai hamya 
bebagni bvskango bono buprai khiklai kvlangvi ongkhorvi thangka, bini 
mungsa phano hamya khvlai manlvya. 36 Hake jotono wanajagvi hai hvnvi 
salaika, "Omo tvma hvnmani kok? Bo suar kvplai vngvi dagima baise 
mytai hamyarok ongkhorvi ma phaio." 37 Bini kok a amchoi gvnangvi 
pirjakha. 


Borok kvbangmano Jisu hamrvmani 


38 Jisu kuthumnogni Simoni nogo habvi thangka. Simonni bvkrajvk 
aphuru belaikhe lumjak, hake bini bagvi bohrok Jisuno koikha. 39 Jisu bini 
gana bachai damorokheno kulum svrai thangka, bobo logi logino bachai 
bohrogno lobo jobo khvlaika. 40 Sal habke jani ja nogni poderepod 
hamParogno bini thani tubui rvphaika. Bo bohrogno jotono yak bai tangvi 
hamrvka. 41 Baksani sagni mvtai hamya "Nvng Kaitorni Sajla," hvnvi 
chirikhogvi ongkhorvi phaika. Bo bohrogno damorogvi o kogno sarvIvya, 
tamni hvnke bono Masia hvnvi bohrok sai mano. 


Judiao Jisu hamthoma pirmani 


42 Aichuk dorpho dorpho phuru, siring siring jitolo Jisu thangka. Lukurok 
bono naitugui tongkha, bohrok bono naitugui mankheno bohrogno khibi 
thangrvya khvlaina naikha. 43 Hake bo bohrogno hai hvnvi saka, "Kubun 
taunobo thangvi Kaitorni hani hamthoma pirna nanganv, omoni bagvino 
Kaitor ano rohoro." 44 Aboni ulo bo ha gvnangvi kuthumnogrogo 
hamthoma pirvi tongkha. 


Puilani sagrirogno Jisu ringmani 
3 


1 Sal sa Gemnesaret lik gana Jisu bachai tong phuru borok kvbangma 
usigvi payakhe Kaitorni kok khvnana hvnvi bini sago phai kvlai 
rvphaibaikha. 2 Bo lik gana hakungo gaborrogni rung khungnvi nuhuka; 
gaborrok rungni ongkhorvi jal sui tonglaio. 3 Hake rung khungchao bo 
kasaka - abo Simonni rung. Jisu a rungno hakungni teksa hachalo tvlangdi 
hvnvi Simonno saka. Bo aphuruke rungo achugui bororogno phvrvngvi 
tongkha. 4 Bo kok sabavi Simonno hai hvnvi saka, "Tvi kuthugo rung 
tvlangvi jal bui a romdi." 5 Simon hai hvnvi saphika, "Hodakra, chvng 
hopung bu sini bui masa phano manya. Nini kok bai te waisa buikhe bui 
naiphina ta." 6 Bo sama haino jal bui nai ba a kvbangma kasaui jalse 


kichiktvtvi vngvi tongkha. 7 Hake bohrok kubun rungni logisongrogno yak 
tail khvlaihorvi chubaphaidi hvnhorka. Bohrok phavi rung khungnvi a 
supungphaika, belai hilikmani rungse kvlvkna navi tongsio. 8 Hai 
vngmarogno nugui Simon Pitor Jisuni yakungo kvlavi "Porbu, ang sumsok 
gvnang borok. Ani samni thangdi!" hvnvi saka. 9 Tvmani ba, asvk a 
kvbangma kvlaima nugui bo bai tei bororogbo wanajagbaikha. 10 Simonni 
logini Sebedaini bvsala takhuk nvi Jakob bai Johonbo abo haino 
wanajakha. Hake Jisu Simonno hai hvnvi saka, "Ta kiridi, tabukm simi 
nvng borok romanv." 11 Rung khungnvino hakungo tisai bohrok 
Jetongmani khibi kabui Jisuno rvktharvi phaika. 


Biadi chajagno Jisu hamrvmani 


12 Jisu taun khungchao tongmani. Aron bvsak gvnangvi biadi chajak 
khoroksa Jisuno nugui bini thani bolob khogvi hai hvnvi kovi saka, 
"Porbu, nvng ano hamrvnakhe hamrvi mano." 13 Jisu yak phologvi bono 
tangvi hai hvnvi saka, "Hamdi, ang naio." Logi logino bini biadi kvmai 
thangka. 14 "O kok kebono ta sadi, "hvnvi Jisu saka. "Thangdi, ochaino 
phunuguidi. Nvng tabuk hamka hvnvi lukuno phunugna bagvi Musi 
dagima haino chagma rvdi." 15 Hake sajagvi suda yang yang bini 
kogmang pirjakha. Bini kok khvnana hvnvi tei hamya hamna hvnvi 
aphuruke borok kvbangma kuthumui phaika. 16 Bokhe siring siring 
kvrvngsao parthona khvlai tongvikha. 


Yakungyak manyano Jisu hamrymani 


17 Sal sa Jisu bororogno phvrvngvi tongmani. Pharisairok tei Kerong 
phvrvngnairogbo aro achugui bini kok khvnai tongo. Bohrok Galilini, 
Judiani bebak kamini tei Jerusalemni phaimani. Bo hamrvna bagvi Kaitorni 
f phan manjak. 18 Borok magnvitham waingokhe balvi yakungyak manya 
khoroksano tubui phaika. Bohrok bono nok bisingo sitogvi Jisuni 
bvskango tonna naikha. 19 Borok usigvi payani bai lama manjagyai 
bohrok nukhung saka kasaika. Nukhung svplai waing bai a borogno buini 


kvcharo Jisuni bvskango tikhlai rohorka. 20 Bohrogni asvk poito nugui 
Jisu yakungyak manyano hai hvnvi saka, "Takhuk, nini sumsogrok 
nakarjakha." 21 Hake Kerong phvrvngnairok tei Pharisairok hai hvnvi 
wanasuklaikha, "Kaitorno kotoi khvlainai o borok sabo? Khoroksa phano 
sumsogno nakarvi mannai kvryi, Kaitor simise mano!" 22 Jisu bohrogni 
wansugma sai manvi hai hvnvi saka, "Tam vngvi norok abo haike wansuk? 
23 "Nini sumsogrok nakarjakha,' hvnvi sana da laikuk, ebakhe 'Bachai 
himgradi,' hvnvi sana da laikuk - bubo laikuk? 24 Hake haktoro sumsok 
nakarnani suar Borogni Sajlani tongo abono ang norogno phunuganv." 
Hake a yakungyak manyano Jisu hai hvnvi saka, "Ang nono sao, bachadi, 
nini waing khochai nogo thangdi." 25 Bo aboni logi logino bebagni 
bvskango waing khochai Kaitorno lobtvtvi nogo thangka. 26 Bebagno 
panjalvi wanajakha, hake "Chvng tini wanamasingcha manvi nukha," 
hvnvi bohrok kirima habvi Kaitorno lobvi tonglaikha. 


Lebino Jisu ringmani 


27 Aboni ulo ongkhorvi thang phuru Lebi hvnvi brindia khoroksano bini 
ophicho achugui tongma nuhurvi "Ano rvkthardi," hvnvi Jisu bono saka. 
28 Hake jetongkvrvi khibi kvlangvi Lebi Jisu bai thangka. 29 Lebi 
aphuruke bini nogo Jisuno twi panda kotor achugrvkha. Aro brindiarok 
kvbangma bai kubunni bororogbo baksakeno chathani achuglaikha. 30 
Abo nugui Pharisairok tei Kerong phvrvngnairok "Norok tam vngvi 
brindiarok bai tei basijagrok bai chalai nvnglai?" hvnvi Jisuni sagrirogno 
hunuhanaike saka. 31 "Kahamni daktor nangya, hamyanise nango," hvnvi 
Jisu bohrogno saka. 32 "Borom gvnangrogno ang ringna phaiya, kha 
Hphilrvna hvnvi basijagrognose ang ringna phaio." 


Ubasni kok svngmani 


33 "Johomni sagrirok udam udam ubaske parthona khvlato, 
Pharisairognibo ahaino khvlaio: nini sagrirogle chao nvngo," hvnvi bohrok 
Jisuno saka. 34 "Kaijagnaisa tongtvtvi kailabarini nograirogno ma chaya 


vnganv da norok hvn?" hvnvi Jisu bohrogno svngka. 35 "Kaijagnaisano 
bohrok bai svkagvi tvlanganv omo tvi sal phaianv, aphuru bohrok chayai 
tonganv." 36 Hake Jisu bohrogno o rvngthomabo saka, "Ri kvtalno 
sichigvi khoroksa phano ri kvchamo thabya, thabke bo ri kvtalno 
kichigrvnai, phiya ri kvcham bai" kvtalni bokocho kvthaglak. 37 Ebakhe 
khoroksa phano angur bvtvi kvtalno tvk mosonjago tonya; tonkhe angur 
bvtvi kvtal a tvk mosonjagno recherachak khvlainai, hake bvtvibo 
kvsarbainai, tvkbo bainai. 38 Ihi, angur bvtvi kvtalno tvk kvtalono tonna 
nanganv. 39 Bvtvi kvcham nvngbavi kebo kvtal sanya, tamni hvnke 
'Kvchamno kaham,' hvnvi bo sao." 


Sabbat salm kok svngmani 
6 


1 Sabbat salo Jisu gom bari kvchar tvi himvi tongmani. Bini sagrirok 
himlaitvtvi gom bvtang sachui yak bai mochle khugui chao. 2 Hake 
Pharisai magnvitham hai hvnvi saka, "Sabbat salo ta khvlaidi hvnvi chini 
Kerong samani abono norok tam vngvi khvlai?" 3 "Daud tei bini 
logisongrok ok khuijak phuru tamo khvlaika, abo suda norok porinaiya 
da?" hvnvi Jisu bohrogno kiphilvi saka. 4 "Bahaike Kaitorni nogo habvi 
Kaitorno barogjak a ruti bobo chakha, bini logisongrognobo charvkha - 
aile chini Kerong rvksake ochairok simise a ruti chai mano." 5 Kok manjui 
Jisu hai hvnvi saphika, "Borogni Sajla Sabbat salni bubagra." 


Yak hoichajagno hamryvmani 


6 Jisu tei kaisa Sabbat salo kuthumnogo habvi phvrvngvi tongo. Aro borok 
khoroksa yagra yak hoichajak tongo. 7 Kerong phvrvngnairok bai 
Pharisairok bvlam naitugui Jisuno majra berna nai tongo. Abo baino 
bohrok Sabbat salo bo khoroksa svkno hada hamrv hvnvi oirankhe 
naichomlai tonglaikha. 8 Bohrogni bvkhani wansugma Jisu sai mano. Bo 
aboni bagvi "Bvskango bachaphaidi," hvnvi yak hoichajak borogno saka. 


Bo aro thangvi bachakha. 9 Hake Jisu bohrogno hai hvnvi saka, "Angbo 
norogno svngo, Sabbat salo chini Kerong tamo khvlaidi hvn? Kaham da 
khvlaidi hvn hamya? Mvthangdi da hvn buthardi?" 10 Bo yang yang 
bebagno naharvi a borogno hai hvnvi saka, "Yak phologdi." Abo hai 
khvlaike bini yak hamphika. 11 Abo baino bohrok belai jolijagvi Jisuno 
tamo khvlainai hvnvi bohrok Mching bohrok sala1 tongkha. 


Jisu chonghor chigrivi chongmani 


12 Aphuru parthona khvlaina hvnvi Jisu hataio kasai thangka; hopung 
Kaitorni thani parthona khvlaika. 13 Phung vngkhe bo sagrirogno bini 
thani ringkha, hake bohrogni bene chignvino chongvi bo chonghor hvnvi 
pharka. 14 Bohrokhe Simon (Jisu bono Pitor pharka) tei bini takhuk 
Andria, Jakob tei Johon, Philip, Bartholomai, 15 Mathai, Thoma, Alphaini 
bvsala Jakob tei Simon (bono 'Kvsrang' hvno), 16 Jakobni bvsala Juda, 
hvnke bono romrvnai Juda Iskariot. 


Jisu lukuno phvrvngmani tei hamrvmani 


17 Hataini bohrok bai baksa Jisu ongkhorvi phavi teibo pal kotor sagrirok 
bai baksa panthoro bachaphaika. Aro Judia, Jerusalem, phiya Tur tei 
Sidon jola ganagini amchoini borok kvbangma phaika. 18 Bohrok bini kok 
khvnana tei hamya hamna hvnvi phaio. Mvtai hamya kolobjagrogbo aro 
phaika, habo hamrvjakha. 19 Bini bisingni phan ongkhorma nugui asvk 
borok bono tangna muchungjagbaikha. Bo bebagno hamrvi tongkha. 


Kaham bai hamyani lama 


20 Jisu bini sagrirogno nasigvi hai hvnvi saka, "Kvrvirok norok 
hamchanai; tamni hvnke Kaitorni ha norok mannai! 21 "Tabuk ok 
khuijagrok norok hamchanai, tamni hvnke norok ok supungjaganv! "Tabuk 
kabnairok norok hamchanai; tamni hvnke norok tongthogvi mvnvianv! 22 
"Borogni Sajlani bagvi norogno bui naislekhe, norogno basike, norogno 
kulkhe tei norogni mung sitrarvkhe norok hamchanai! 23 Chugnohao 


norogni manthaitok kvbangma tongo hvnvi aphuru norok tongthok 
barakhe mvsadi. Bohrogni bosong svkangrogbo diarirogno ahaino khvlaio. 
24 "Phiya, gvnangrok norok hamya sitrana1, tamni hvnke norok thongtok 
manvi paika! 25 "Tabuk ok pungjagrok norok hamya sitrana1, tamni hvnke 
norok ok ma khuianv! "Tabuk mvnvnairok norok hamya sitrana1, tamni 
hvnke norok khakamvi ma kabanv! 26 "Bui bai baikhenejakhe norok 
hamya sitranai; tamni hvnke bohrogni bosong svkangrogbo diari pajirogno 
ahaikeno baikheneo." 


Arirogoo hamjagdi 


27 "Ang samano khvnanairogno ang hai hvnvi sao: Norogni arirogno 
hamjagdi, norogno naislenairogni kaham khvlaidi. 28 Norogno 
svrainairogno kaham vngdi hvnvi saphidi, norogno kulnairogni bagvi 
parthona khvlaidi. 29 Khangar yasao bukhe te yasabo hadirvdi, dulai 
segke kamchlvibo rvdi. 30 Mungsa manvi kebo sanke bono a manvi rvdi, 
norogni manvi kebo tvlangkhe abono tei kiphilvi ta sanphidi. 31 Bumi 
thani manna muchungma haino norok bohrogni thani khvlaidi. 32 
"Norogno hamjagnairogno hamjakhe Kaitor norogno bvsvkle baikhenena1? 
Basijagrogno ham jakhe bohrogbo hamjakphiro. 33 Norogni kaham 
khvlainairogni simi kaham khvlaike Kaitor norogno bvsvkle baikhenenai? 
Basijagrogbo ahaino khvlaio. 34 Sui manthotokrogno simi solok rvkhe 
Kaitor norogno bvsvkle baikhenena1? Basijagrogbo abono manphina hvnvi 
basijagrogno solok rvo. 35 Phiya ba, norok arirogno hamjagdi, bohrogni 
kaham khvlaidi, solok rvdi, sujakphinani ta muchungdi. Haike norok 
manthaitok kvbangma mannai tei Paitomi bvsa vngnai. Tamni hvnke bo 
koplorogno tei chengtarognobo maia khvlato. 36 Norogni Pha hai norogbo 
maia gvnang vngdi." 


Buini bus thummarsi 


37 "Bumi bus ta thumdi, hake Kaitorbo norogni bus thumglak, kebono 
majra ta berdi, hake Kaitorbo norogno majra berglak, bumo nakardi, hake 


Kaitorbo norogno nakaranv. 38 Buino rvdi, hake Kaitorbo norogno rvanv, 
norogni yagni ura jangri svgvi supungvi rvjaganv, pungma barase 
kvsaranv. Norok buino suma haino Kaitorbo norogno sui rvanv." 39 Jisu 
bohrogno o rvngthoma saka, "Mokol nugya bai mokol nugya da lama 
phunugui tvlangvi man? Khorognvino hakoro kvlaiglak diba? 40 
Phvrvngnaini sai svrvngnai torya; svrvng bai sukese baksa vngnai. 41 "Nini 
takhukni mokolo buphang biphiring tongma simi nvng nugo, nini mokolni 
buphang bokochole tamni nugya sla? 42 Nini mokolo buphang bokocho 
tong sak 'Phaidi, nini mokolni buphang biphiring khiklaigrana,' hvnvi nini 
takhukno bahai sanai ba? O phatra, nini mokolni buphang bokocho 
tikhlaigradi, hake nini takhukni mokolni buphang biphiring kahamke 
nuganv, aphuru nvng tikhlai mananv." 


Bvthai baino buphang sinijago 


43 "Buphang kaham bvthai hamya thaiya, phiya buphang hamyabo bvthai 
kaham thatya. 44 Buphangno bvthai baino sai mano, busulvngo khvichang 
ebakhe batasongo angur kebo khagya. 45 Borok kaham bini kha kaham 
bisingni kaham tikhlaio; borok hamya ba hamya tikhlaio. Bvkhao kuplung 
vngvi tongma haino borok bukhuk bai sao." 


Nok tangnai khorognvirok 


46 "Norok ano tam vngvi 'Porbu, Porbu,' hvn, aile ang sama hai 
khvlaitiya? 47 Ani thani phavi ani kok khvnai abo hai samungbo tango bo 
bubo tvi borok sai khvnarvanv. 48 Bo holongdap saka nok tangnai hai. A 
borok nok tangna hvnvi hakor kuthukke chogvi holongdap saka nokthai 
svnamkha. Ulo tvisa tvi torvi dol kotor vngvi a nok lomphaika, a nogno 
kusta khvlai manlvya, tamni hvnke abo kvrakhe tangjak. 49 Phiya, am kok 
khvnai abo hai samungbo tangya, bo nokthai kvrvio nok tang nai hai. 
Tvidol phavi a nok lomphaikeno abo bai thangka - bvsvk kha koromrere a 
nok baimani!" 


Sengkvrak okrani selengno Jisu hamrvmani 


fg 


1 Asvk kothomarogno khvnanai lukuno sabaike Jisu Kaphamaumo 
thangka. 2 Aro Romni sengkvrak okra khoroksani seleng masa hamya 
kvlai thvina nai tongkha. Abo bini hamjagma borok. 3 Jisuni kok khvnaui a 
sengkwrak okra Judaini hoda magnvithamno bini thani rohorka. Hake ani 
selengno mvthangphaidi. hvnvi bo bohrogni yak tvi Jisuno kok kvcharvi 
rohorka. 4 Jisuni thani phai bohrok jaikheno kovi hai hvnvi saphaika, "O 
borok nini chubama manthai kvlaio. 5 Bo chini borogno hamjago, bono 
chini bagvi kuthumnok tangvi rvkha." 6 Hake Jisu bohrok bai thangka. Bo 
nok gana sokphai phuru a sengkwrak okra bini bikichingsongni khuk tvi 
hai hvnvi sarohorka, "Hodakra, nono tei lengrvIvya. Ani nogo nono 
kvlangnani ang chugya, 7 phiya nini thani angbo thangnani chugya. Nvng 
hvnkeno ani seleng hamanv. 8 Angbo buini kotoino, ani sai kotoi 
sengkvrakno kvbangma tongo. Ani sai kotoi sengkvrakno 'Thangdi!' hvnke 
thango, 'Phaidi!' hvnke phaio, selengnobo 'Khvlaidi!' hvnke abono 
khvlaio." 9 O kok khvnaui Jisu wanajakha, bono rvktharnai lukuno uphilvi 
hai hvnvi saka, "Norogno ang sao, Israilrogni bisingo phano bo hai poito 
gvnang ang nugyakho." 10 Jisuni thani rohorjagnairok nogo kiphilvi nai ba 
a seleng hamvi thangka. 


Raodijvkni bvsalano Jisn nivthangniani 


11 Aboni ulo Jisu Nain tauno thangka. Sagrirok tei pal kotor lukubo logi 
thangka. 12 Bo a taumni duglamtoro sokphaidoropkheno kvthvi tvlangma 
nukphaika. A kvthvi vngkha randijvk khoroksani songdari bvsala. Aroni 
borok pal kotor palsa bini logi logi. 13 Porbu randijvkno nugui 
khairogjagvi "Ta kabdi," hvnka. 14 Bo gana thangvi toloi tangvikha, 
kvthvi balnairogbo bathakka. Hake "O chvlasa, bachadi!" hvnvi Jisu 
dagikha. 15 Haikeno a kvthvi bachai kok sachaka. Jisu bono bumani yago 
kiphilvi rvkha. 16 Abono nugui bebagno kirima habvi Kaitorno lobvi, 
"Chini bisingo diari kotor khoroksa bachakha," hvnvi salaika. "Kaitor bini 
bororogno naikhlaika." 17 Judia gvnangvi tei ganagini amchoto Jisuni o 


kok pirjakha. 
Baptisma rvnai Johonni sagrirok Jisu bai malaimani 


18 O kogrogno Johonni sagrirok bono khvnarvkha. Johon bohrogni 
bisingo khorognvino ringvi 19 Porbuni thani rohorvi hai hvnvi 
svngrvhorka, "Khoroksa sokphainai hvnmani, nvng da a borok, chvng ba 
tei kubunno da nasingvi tongnai?" 20 A khorognvi Jisuni thani hai hvnvi 
saphaika, " 'Khoroksa sokphainai hvnmani, nvng da a borok, chvng ba tei 
kubunno da nasingvi tongnai?' abono sai manna bagvi baptisma rvnai Johon 
nini thani chvngno rohorka." 21 Jisu aphuru poderepod hamyarogno 
hamrvo, mvtai hamya kolobjagrogno svrarvo, nugyarogno nugrvo khvlai 
tongma jora. 22 Jisu Johonni sagrirogno hai hvni saka, "Norok nugui 
thangmarogno, khvnai thangmarogno Johonno saidi: nugya nukha, khora 
himka, biadi hamka, nathong khvnaka, kvthvi mvthangjakha phiya 
kvrvirogni thani hamthoma pirjagvi tongo. 23 Ani bagvi kha mithigya 
bono hamchanai!" 24 Johonni sagrirok thangbaikhe Jisu lukuno Johonni 
kok hai hvnvi sachaka, "Norok tam vngvi hasing panthoro thang? 
Nolphangno nobar bai narjagmano naina da thang? 25 Hake tamo naina 
thang sla? Ri jilijalak kangnairok tongthok chathok tongnairok 
dolanpakiose tongo. 26 Hake tamo naina thang sla? Diarino da? Au, ang 
norogno sao, diarini sai phano kotorno norok nugbukha. 27 'Naidi, nini 
svkang ang titun rohoranv; bo thangravi nini lama svnamvinai,' hvnvi 
Elembago svijak tongmani abono o borok. 28 Ang norogno sao, 
achainairogni bisingo Johonni sai kotor kvrvi, ha: phanose Kaitorni hani 
jotoni borok kusu phanose bini sai kotor hvnjago." 29 (Johonni pirma 
khvnai borok bebak tei brindiarok suda bini baptisma nakha. Abo bai 
bohrok Kaitorni dagimano kaham hvnvi gosika. 30 Tvmakhe Pharisairok 
tei Kerong phvrvngnairok Johonni baptisma nayai Kaitorni lamani phervi 
tongrvkha.) 31 "Hake tabukni bororogno tamo bai sunai? Bohrok tamo 
hai? 32 Bohrok bajar kvcharo achugui hai hvnvi salaihornai chvrairok hai, 
'Norogni thani chvng sumui tamkha, norogle mvsa mvsaya! Chvng 
muisubuk chaui kapkha, norogle kase kabya! 33 Baptisma rvnai Johon bo 


maibo chaphailvya, angur bvtvibo nvngphailvya, hake 'Bo mvtai hamya 
kolobjak,' hvnvi norok hvnka. 34 Borogni Sajla bo chaphaika nvngphaika, 
hake norok hai hvnvi salaitikha, 'Nahadi khoroksano, bo chaphlak 
nvngphlak, brindiarogni tei basijagrogni bayab!' 35 Hai phano bebak 
gosinairogni thani Kaitorni elem kubuino sijago." 


Pharisai Simonni nogo Jisu 


36 Pharisai khoroksa Jisuno chanani kobokha. Jisu bini nogo thangvi 
chana achukha. 37 A tauno khankijvk masa tongo. Jisu a Pharisaini nogo 
chana achukha hvnvi bo sai mankha. Bo aphuruke holongphurni jamokhe 
thok motom tubui phaika. 38 Uklogo Jisuni yakung gana thangvi bachai 
kaptvtvi mokol muktvi bai bini yakung misika. Hake bo bvkhvnai bai hui 
Jisuni yakung motom sui a thok motomno phului rvkha. 39 Jisuno 
kobognai Pharisai abono nugui hai hvnvi wansukka, "O borok kubuino 
diari vngmate bubo tvi bvrvi bono tangphaika bo katsvi sai mankhamu; a 
bvrvi khankise hvnvi bo sai mankhamu." 40 Jisu bono hai hvnvi saka, 
"Simon, nono ang kisa sana tongo." "Sadi ta, hodakra," hvnvi Simon 
saphika. 41 "Lakai rvnai khoroksani thani borok khorognvini lakai tongo," 
hvnvi Jisu saka. "Khoroksani rvjak ba, te khoroksani kholpenvichi. 42 
Bohrok khorognvino lakai sui manlvyakhe bo bohrogni lakai yakarvi 
rvkha. Sachidi tabuk, bono sabo hamjakuknai?" 43 Simon hai hvnvi 
saphika, "Lakai kvbang yakarjagnaino hvnvi ang kha kao." "Au, nvng 
soino saka," hvnvi Jisu saka. 44 Jisu aphuruke a bvrvini phasing uphilvi 
Simonno hai hvnvi saka, "O bvrvino nuda nukha? Nini nogo ang phaika, 
nvng yakung sunani tvi rvlvya. Bo muktvi baise ani yakung sui bvkhvnai 
bai hui rvkha. 45 Nvng ano motom sui lamjaksogya, phaimani simi bole 
ani yakung motom suimang tongsio. 46 Nvng ano khorogo thok rvsogya, 
bole thok motom baise ani yakung suchasokka. 47 Aboni bagvi ang nono 
sao, bini sumsok kvbangma phano nakarjagbaikha, abo baino bini 
hamjagma kvbang. Sumsok nakarma bangyakhe, hamjagmabo bangya." 
48 Hake Jisu a bvrvino hai hvnvi saka, "Nini sumsogrok nakarjagbaikha." 
49 "Sumsok suda nakarnai bo sabo?" hvnvi Jisu bai chalainairok salai 


tongkha. 50 Jisu a bvrvino hai hvnvi saka, "Nini poito baino nvng rangma 
mankha. Kaham kvrvngkhe thangchidi." 


Jisuni logi brrvi magnvitham 
3 


1 Jisu aboni ulo kamirogo tei taunrogo thangtvtvi Kaitorni ham hamthoma 
bebagno pirvi tongkha. Sagri chignvi bini logi thangka. 2 Bvrvi 
magnvitham bini logio. Bohrok hamya hamrvjak tei mvtai hamya 
kolobjagvi svrajak - bohrogni bere Mariam (bono Magdalinibo hvno), bini 
bisingni mvtai hamya maksini rvkhlai rohorjakha, 3 Herodni menajar 
Khusani bihik Johanna, Suchanna, phiya teibo bvrvirogbo tongo. Bohrogni 
parima tvi Jisu bai bini sagrirogno bohrok jugali rvo. 


Maichivi sarmani rvngthoma 


4 Taun brum brumni asvk borok Jisuni thani kuthumphaika. Aphuru Jisu o 
rvngthoma saka, 5 "Maichivi sarna hvnvi khoroksa thangka, Sar phuru 
maichlvi baksa lama kvlavi kaduljagvi toksatoktvirok chakha. 6 Baksa ba 
holongsikio kvlaikha. Bumuk perkha bla, tos kvrvini bai ramprai thangka. 
7 Baksa ba busulvngo kvlaikha. Busurok abo bai baksa torsaui kobolvi 
khibika. 8 Baksa ba ha kahamo kvlaikha. Abohrok torvilogvi bvthai rasa 
thaika." Obono saui Jisu hai hvnvi sotonvi saka, "Khunju tongkhe ba o 
kogno khvnadi." 


Tam vngvi rvngthoma sajakka 


9 Bini sagrirok Jisuno a rvngthomani gujok svngka. 10 Bo ahai hvnvi 
saka, "Kaitorni hani kok huijagrogno norogno sai manrvkha, phiya 
obonono buino rvngthoma tvi sajakka. Hake bohrok nugvibo nugya, 
khvnaibo sai manya vngthung." 


Maichivi sarmani rvngthoma Jisn svbai samani 


11 "O rvngthomani gujokhe ahai: a maichlvino Kaitorni kok. 12 Kok 
khvnanairogno poito thangvi rangma ta marithung hvnvi Soitan bohrogni 
kha bisingni kok tvlangphaio. A borogno a lamao kvlainai maichivi. 13 
Kogbo khvnao, khapang svrangjagvi khaobo chobo. Bohrogni bvkha belai 
thene, poitobo svrapsani, aboni bagvi amjogjakhe belogjakhe bohrok 
usuluo. A borogno a holongsikio kvlainai maichivi. 14 Kogle khvnao: 
tvmakhe svngcharni wanamawansugma, rangri, tongthokchathok phavi a 
kogno kobolvi khibio, hake bumuk chaya vngvi thango. A borogno a 
busulvngo kvlainai maichivi. 15 Kok khvnaui sutrangkhe kha kaichomvi 
soima baikhe thairvnairogno a ha kahamo kvlainai maichivi." 


Chati kholobjagya 


16 "Chati phvnangvi kebo tvk bai kholobvi tonya, chuki tolabo tonya. 
Tvmakhe nok bisingo habnairok pilala nugna tvi thopnaono tono. 17 
Hutjak tonmarok phunugjaganv, kholobjagrpk pilala tikhlaijagvi 
nugjaganv. 18 "Bahaike khvnaka aboni bagvi hus vngdi. Gvnang teibo 
rvjaganv, phiya tongo hvnvi kha kamani abo suda kvrvini tvlangjaganv." 


Jisuni sagni borok 


19 Jisuni buma bai bini takhuksong bo bai malaina hvnvi phaika. Borok 
usigvi payani bai bini thani thangvi manlvya. 20 Hake bono hai hvnvi 
sajakka, "Nvma bai nini takhuksong nvng bai malaina hvnvi phataro 
bachai tongphaika." 21 Jisu bohrogno hai hvnvi kiphilvi saka, "Kaitorni 
kok khvnai rakhognairok bohrokse ani ama, ani takhuk." 


Jisu nobar boraja thagrvmani 


22 Sal sa Jisu bini sagrirok bai rungo kasai hai hvnvi saka, "Hvintho, 
chvng likni ayang naro thanganv." Hake bohrok rung chokha. 23 
Thangtvtvino Jisu muktrvi thangka. Yangle liko nobar boraja sipchai 
phaika, hake rungo tvi pungvi bohrok kvIvkna naikha. 24 Bohrok Jisuni 
thani thangvi sochai hai hvnvi saka, "O hodakra, hodakra! Chvng thvina 


naikha." Jisu sichaui nobar bai tvi bvlabno damorogvi rvkheno nobar 
thagvi kvchang kvchang vngkha. 25 Hake bo bohrogno hai hvnvi saka, 
"Bihi sla norogni poito?" Bohrok kibo kirijakha, wabo wanajakha, bohrok 
kiching bohrok salaika, "Bo sabo? Nobar bai tvino dagiui bini dagima 
khvnarvi tong!" 


Mvtai hamyarok kolobjagno Jisu svrarvmani 


26 Bohrok Gergesenrogni amchoto sogvika, abo Galili bai dadadidik, likni 
ayang naro. 27 Hakungo ongkhorma logino a taunni mvtai hamyarok 
kolobjak borok masa Jisuni thani sokphaika. Bumasingni simi bo ri 
kanlvya, nogobo tonglvya, simalvngose tongo. 28 Jisuno nukheno bo 
chirikhogvi bini bvskango kvlaiphaika, sotonvi hai hvnvi saka, "O Paitorni 
Sajla Jisu! Nvng ano tamo nangjak? Ang koijao ano ta satogdi!" 29 Tamni 
bo a kogno saka hvnke, Jisu mvtai hamyano a borok bisingni ongkhorvi 
phaidi hvnvi dagikha. (A mvtai hamya svkango bono teibo kvbangma 
kolobkha, bono sorni dvkhvi bai yakung yak khaui mvrvk phano mvtai 
hamya kolob phuru bo dvkhvi sachui siring siring kvrvngsao tvlangvi 
thangjago.) 30 Jisu bono hai hvnvi svngka, "Nini mung tamo?" "Pal," 
hvnvi bo saka, tamni hvnke mvtai hamya kvbangma bono kolobkha. 31 
Bohrogno gohina ta rohortung hvnvi bohrok Jisuno koikha. 32 Aro 
hadugo wak pal kotor ada chalai tongmani. Hake mvtai hamyarok Jisuno 
hai hvnvi koikha, "U wakrogni bisingo chvngno habrvdi." 33 Bo bohrogno 
dagikhe a borok bisingni ongkhorvi wakrogni thani habvi thangka, haikeno 
asvk wakrok harvbrani sotonvi khachiglaivi liko kvlvgvi thviphaibaikha. 
34 Abono nugui wak mvrvgnairok khachigvi thangbaikha. Bohrok a 
vngmano tauno tei kamirogo sai rvibaikha. 35 Hake tamo vngkha hvnvi 
naina bagvi bororok ongkhorvi thangka. Bohrok Jisuni thani phavi a mvtai 
hamyarok kolobjagno svrajak nukphaika, bono richum kanvi Jisuni yakung 
yaphango bokhorok kaham kvrvngkhe achugui tongma nugui bohrok 
kirijakha. 36 Mvtai hamyarok kolobjak bahaike svrarvjakha abono 
nugnairok borogno omono sai khvnarvkha. 37 Gergesemogni amchoini 
bebak borok belai kirima habvi Jisuno aroni thangjadi hvnvi saka. Hake 


Jisu rungo kasai kiphilvi thangka. 38 Mvtai hamyarok kolobvi svrajak Jisu 
bai tongna bagvi koikha. Tvmakhe Jisu bono hai hvnvi sai kiphilvi 
rohorka, 39 "Nvng nogo kiphilvi thangdi. Kaitor nini bagvi asvk samung 
khvlaimano sai khvnarvdi." Jisu bini bagvi asvk samung khvlaimano bo 
thangvi taun gvnangvi pirvikha. 


Jisu Jairni bvsajvkno mvthangman]j tei bvrvi khoroksano hamrvmani 


40 Lik ayang narni Jisu kiphil phuru nasingvi tongnai lukurok bono 
borisokka. 41 Aphuru Jair hvnvi aroni kuthumnogni hoda khoroksa 
phaika. "Ani nogo himjadi," hvnvi bo Jisuni yakungo kvlavi koikha, 42 
tamni hvnke nokha bisi chignvi kathotok bvsajvk masasusuk laitvi laitvi 
vngVvi tongkha. Jairni nogo thang phuru yang yangni luku kvbangma Jisuni 
thani kvlai rvphaibaikha. 43 Nokha bisi chignvi vngkha ri suma thagya 
bvrvi khoroksa luku bisingo tongo. Bini tongkvrvi svbai bavi ochai khama. 
nairvi naikha, kebo hamrvi manlvya. 44 A bvrvi luku bising tvi Jisuni 
uklogo phavi bini dulai buchuk tangvi rvphaika. Aboni logino thvi thakka. 
45 "Ano sabo tangphai?" hvnvi Jisu svngka. Kebo gosilvya, hake Pitor hai 
hvnvi saka, "Hodakra, yang yangni borok kvbangma nini sago haino kvlai 
rvphaijak bla!" 46 Jisu hai hvnvi saphika, "Ano khoroksa svk tase tangkha 
ta. Ani bisingni phan ongkhorvi thangma ang thikna mano." 47 Omono 
khogvi tonvi manna nuhulvyakhe a bvrvi kvlvitvtvi Jisuni yakungo kvlai 
rvphaika. Hake tamni bagvi bo Jisuno tangkha, bahaike tangma logino 
hamka, bebagni bvskango bo o kogno sai khvnarvkha. 48 Jisu bono hai 
hvnvi saka, "Bvrvima, nini poito nono hamrvka. Kaham kvrvngkhe 
thangchidi." 49 Bo kok saise tongkho aphuru kuthumnok hodani nogni 
borok khoroksa hodano hai hvnvi saphaika, "Nvsajvk thvika. Hodakrano 
tei ta lengrvsidi." 50 Jisu o kok khvnai Jaimo hai hvnvi saka, "Ta kiridi, 
poito smu khvlaidi. Bo thangphinai." 51 Jisu nogo sogvike Pitor, Johon, 
Jakob bai bvrvini maphano simi habrvi tei kebono habrvlvya. 52 Bebagno 
a bvrvini bagvi muisubuk chaui kablai tonglaikha. "Ta kapsidi, bo thviya - 
thuise tongo!" hvnvi Jisu saka. 53 Bo kvthvise hvnvi bohrogle sai manjak 
bla, aboni bagvi bohrok bono mvnvilai tongkha. 54 Jisu bini yak romvi, "O 


bvrvima, bachadi," hvnvi sotonvi saka. 55 Hake phola kiphilvi bo doropsa 
bachakha. "Bono chana rvgradi," hvnvi Jisu saka. 56 Buma buphasong 
belai wanajagbaikha. "O vngmano kebono ta sadi," hvnvi Jisu bohrogno 
ragdama khvlatka. 


Sagri chignvino pirna rohormani 
9 


1 Sagri chignvino Jisu thanchake ringvi bebak mvtai hamya rvkhlainani bai 
hamyarok hamrvnani bor rvkha. 2 Hake Kaitorni hani kok pirnani tei 
hamyarogno hamrvnani bagvi bo bohrogno rohorka. 3 Bo bohrogno hai 
hvnvi saka, "Lama himthani mungsa phano ta tvidi, latha buya, bogol 
buya, maichu buya, rang buya, kamchlvi suda kangsani bara ta tvidi. 4 
Norogno tongna rvmani nogono tongdi, phiya aroni simi lam rvphidi. 5 
Norogno borisogyarogni taunno khibi kabudi. Bohrogno hus khvlairvna 
bagvi yakung hadvlvi buprai kabudi." 6 Sagrirok kaglaiphai kami brum 
brum thangvi joto Jitolo hamthoma pirma bai hamya hamrvma bai khvlai 
tongvilaikha. 


Herodni wanama 


7 Galilini bagra Herod asvk vngmarogno khvnai belai kvmamkha, tamni 
hvnke baptisma rvnai Johon thangchaphiro hvnvi baksa baksa salaio. 8 
Baksa ba Elia nugjakphaio hvnvi salaio, baksa ba agin diarirogni 
khoroksa thangchaphiro hvnvi salaiphiro. 9 Herod hai hvnvi saka, "Angse 
Johonni bokhorok tanrvnai. Omo tvi kogmung khvnamani obole sabo sla?" 
Bo Jisu bai malaina hvnvi kaphrai tongkha. 


Borok sai bano Jisu charvmani 


10 Chonghorrok kiphilvi bohrok khvlaiphatmarogno Jisuno saphaika. Bo 
bohrogno Betsaida hvnvi tauno tepsake tvlangvi thangka. 11 Luku abono 
sai manvi rvktharlaikha. Hake Jisu boh rogno borisokka, Kaitorni hani kok 


bohrogno sai phiya hamna muchungnairogno hamrwvi tongkha. 12 Sal 
thangnanogo sagri chignvi Jisuno hai hvnvi saphaika, "O bororogno 
rohorchidi. Bohrok ganagini nokhugo thangvi tongna-chana jugalithung; 
tamni hvnke chvng mungsa phano manthogya panthor kvcharo tongo." 13 
"Norogno bohrogno chana rvdi," hvnvi Jisu saka. Hake bohrok hai hvnvi 
salaika, "Ruti lebba bai a magnvi simi chini thani tongsio. Asvk borogni 
chamungno nvng chvngno thangvi paidi da hvn?" 14 (Aro chvlarok simino 
sai ba vngthotok) Jisu bini sagrirogno hai hvnvi saka, "Buthup buthup 
khvlai buthubo kholpenvichikhe achugrvdi." 15 Sagrirok bebagno haike 
achugrvkha. 16 Jisu a ruti lebba bai a magnvi naui nokhacha naisaui 
doinobad rvkha. Bo ruti bai ano svkagvi lukuno rvdi hvnvi sagrirogno 
rvkha. 17 Bohrok bebagno jaikhe chaui ok pungkha. Tei phindrik 
phandrak tongrvgmano sagrirok ura chignvi kochakha. 


Jisuno Khristo hvnvi Pitor gosimani 


18 Sal sa Jisu saichung parthona khvlai tong phuru sagrirok bini thani 
phaika. Bo sagrirogno hai hvnvi svngka, "Luku ano sabo hvn?" 19 Bohrok 
hai hvnvi saphika, "Baksa hvno baptisma rvnai Johon, baksa ba hvno Elia, 
phiya agini diarirogni here khoroksa thangchaphiro hvnvi baksa ba 
salato." 20 Jisu bohrogno hai hvmni svngka, "Norogle tamo hvn? Ang 
sabo?" "Nvng Khristo, Kaitor bai rohorjagnai Masia," hvnvi Pitor saphika. 


Bini thvinani kok Jisu svkang baira samani 


21 "Buino omono ta sadi," hvnvi Jisu bohrogno ragdamakhe sai rvkha. 22 
Bo hai hvnvi sakua, "Borogni Sajla panjalvino satogjagna nangnai, 
okrachakrarok, ochai okrarok tei Kerong phvrvngnairok bai norjagna 
nangnai. Bo butharjagnai, phiya sal thamni salo mvthangvi 
bacharvjakphinai." 23 Bo bebagno hai hvnvi saka, "Ano rvktharnakhe bo 
sagno ma kamai, sal brum brum sagni kurus balvi ano ma rvktharnai. 24 
Sagni langma narvkna muchungnai, bo abo kvmajagnai, phiya ani bagvi 
langma svkvmanai, bo abono narvknai. 25 Sagni langma kvmaui ebakhe 


komorvi thangvi bebak svngcharno manvibo a borok tamo manma kvla1? 
26 Ano twi eba ang samano lachijakhe Borogni Sajlabo sagni, Buphani tei 
suari kvtharrogni chvngsacha bai phai phuru bono twi lachijagnai. 27 Ang 
norogno soino sao, oro baksa tongo Kaitorni ha nugya sak thviglak." 


Jisu khunchlaimani 


28 O kogrok salaimani nokha sal char vngthotok ulo Pitor, Johon tei 
Jakobno tvlangvi Jisu hataio kasai parthona khvlaina thangka. 29 Bo 
parthona khvlai tong phuru bini mvkhang juda vngthangka, bini rirok 
chvngsavi phurchai phaika. 30 Achomsa borok khorognvi bo bai kok salai 
tonglaiphaika. Bohrok vngkha Musi bai Elia. 31 Bohrok chugnohani 
chvngsacha bai nugjagvi Kaitorni tholma hai Jerusalemo bini thvinanino 
salai tonglaikha. 32 Pitor bai bini logisongrok jaikheno muktrvi thangjak. 
Bohrok sichaut Jisuno chvngsachake borok khorognvi bai bachajak nukha. 
33 A borok khorognvi thangna nai phuru Pitor Jisuno hai hvnvi saka, 
"Hodakra, chvng oro tongmani hamo. Chvng oro basai khungtam tanganv, 
nini khungcha, Musini khungcha tei khungcha Eliani." (Aile bo tamo sai 
tongkha bono sai manya.) 34 Bo a kok sai tong phuru chumui dolasa 
bohrogno kholobvi kvlangkha, chumui kolobjakheno sagrirok kirijakha. 
35 Hake chumui bisingni o kok sajakka, "Bo ani Sajla, ani chongjak - bini 
kok khvnadi!" 36 O kok sajagbaikhe nai ba Jisu saichungse. Sagrirok 
siring sorok, a nugmanino aphuru bohrok thaicha phano salvya. 


Jisu chvrai masano svrarvmani 


37 Teini salo bohrok hataini ongkhorvi phaike luku kvbangma Jisu bai 
malaiphaika. 38 Luku kvbangma bisingni borok khoroksa chirikhogvi hai 
hvnvi saka, "Hodakra, ani aibsano kitsa naijabadi, angsvla omo sirnino. 39 
Bono mvtai hamya masa achomsa chirikhogvi kolobphaio. A mvtai bono 
mothorvi khuk tvi phena ongkhorvo, bono akkhinino lengkhrokro khvlaiya 
sak thangna naiya. 40 Nini sagrirogno svrarvjadi hvnvi koimani bohrok 
manlvya." 41 Hake Jisu hai hvnvi saka, "Norok bvsvkse poito kvrvi gvja! 


Norok bvsvk bebul gvja! Norok bai ang te sal bvsvk ma tongna nangno? 
Te sal bvsvk ma soma nangno? Tubudi nvsalano." 42 A chvrai phai phuru 
bono a mvtai mothorvi buprai khiklai rvkha. Jisu a mvtai hamyano 
damorogvi chvraino svrarvi buphano kiphilvi rvkha. 43 Kaitorni phan 
kvplaino nugui bebagno wanajakha. 


Bini thvinani kogno Jisu mobaikhe wainvi samani 


Jisuni khvlaimarogno nugui bebagno wanajagvi kvmamvi tongbaikha. 
Aphuru Jisu bini sagrirogno hai hvnvi saka. 44 "Ani o kogrogno khunju 
kandi. Borogni Sajlano borogni yago yapharvi rohorjaganv." 45 Bohrok o 
kogni gujok sai manlvya, sai ta manthung hvnvino omoni gujok svbaijagya. 
Hai phano bohrogbo gujok svngraglvya. 


Sabo torkuk? 


46 Bohrogni bisingo sabo torkuk, o kogno twi sagrirok tokra rvlai 
tonglaikha. 47 Jisu bohrogni khani kok sai manvi chvrai masa naharvi 
gana bacharvi 48 hai hvnvi saka, "Ani mungvi o chvraino yachagnai, bo 
anono yachago, phiya ano yachagnai, bo ano rohornaino yachago. Norogni 
bisingo kusu, bono torkugo." 


Bebailoyakhe bo norogni bailose 


49 Aphuru Johon hai hvnvi saka, "Hodakra, nini mungvi khoroksano 
mvtai hamyarok rvkhlaimani chvng nukha. Chini borogya hvnvi bono ahai 
ta khvlaidi hvnka." 50 Jisu bono hai hvnvi saka, "Ta bathagrvdi. 
Bebatloyakhe bo norogni bailose." 


Samariani kami khungcha Jisuno yachaksoglvya 


51 Chugnohao tvlangjagnani samparvrvk Jisu Jerusalemo thangnani 
asvkno chaitogrvrvk. 52 Hake bo kok tunnani borok rohorgrakha. 
Nangmani manvi jugalina hvnvi bohrok Samariani kami khungchao 


thangvi habvika. 53 Tvmakhe Jerusalemo thangnani chaitogjak hvnvi aroni 
bororok bono yadiaglvya. 54 Sagri Johon bai Jakob abono nugui hai hvnvi 
saka, "Porbu, bohrogno gaija rvna bagvi chvngno nokhani hor ringdi da 
hvn?" 55 Jisu bohrogno/uphilvi nasigvi kulkha. 56 Aboni ulo bohrok te 
khungcha kami thangka. 


Jisuno rvktharna nainai khorokthamrok 


57 Bohrok lama himvi tong phuru borok khoroksa Jisuno hai hvnvi saka, 
"Nvng thangthani angbo rvktharnai." 58 Jisu bono hai hvnvi saka, "Sialni 
hakor tongo, toksatoktvirogni bothop tongo, Borogni Sajlanile kvrvngsa 
phano bokhorok bomnase kvrvi." 59 Bo te khoroksano hai hvnvi saka, 
"Ano rvkthardi." Hake a borok Jisuno hai hvnvi saka, "Aphano phobvi 
rvigrana." 60 "Kvthwvi bai kvthvinono phobrvna rvdi," hvnvi Jisu saphika. 
"Thangdi nvng, Kaitorni hani kok pirvidi." 61 Te khoroksa hai hvnvi saka, 
"Hodakra, ang nono rvktharnai, tvmakhe nogni bororogni thani sama 
rvgradi." 62 "Al chuaina naui uklog nasig nasignai bo Kaitorni ham borok 
vngna chugya," hvnvi Jisu saka. 


Sagri kholpethani-chignrirogno pirna rohormani 
10 


1 Aboni ulo Porbu teibo sagrirok kholpetham chignvino chongphika. Bo 
thangna hvnvi tongma kamirogo taunrogo bohrogno kvnvi kvnvikhe 
rohorgrakha. 2 Bo bohrogno hai hvnvi saka, "Mai kvbangma, phiya 
ranaise bangya. Abo baino kheto teibo ranaisa rohorna tvikhe kheto 
nokphangno koitdi. 3 Thangdi, geguma kvcharo mera bvsano rohorma 
haike ang norogno rohorka. 4 Rang buya, bogol buya, yaklab buya mungsa 
ta tvidi. Jotono khulumna bagvi lamao ta bathagdi. 5 Nogo sogvikeno cO 
nogni kaham vngthung,' hvnvi sagradi. 6 Aro kha kaham khatungnai borok 
tongkhe norogni kaham bini vnganv, kvrvikhe ba norogni thani phaipiranv. 
7 A nogono tongvi bohrok chana nvngna rvmano chai tongdi, tamni hvnke 


manthai joratvmo tangnaisa manna kvlaio. Nok khungcha khibi te khung 
chao ta thangdi. 8 Norok habvimani taunni borok norogno yachaksokke 
bohrok chana rvmano chadi. 9 A taunni hamyarogno hamrvi ahai hvnvi 
sadi, 'Kaitorni ha norogni gana sokphaika.' 10 Phiya norok habvimani 
taunni borok norogno yachaksogyakhe lamao ongkhorvi thangvi ahai 
hvnvi sadi, 11 'Norogni taunni hadvlvi suda yakungo nangmani norogni 
bebail bai hui khibika. Tvmakhe kahamke muitu narvgdi, Kaitorni ha 
norogni gana sokphaika!' 12 Ang norogno sao, jerani salo Sodomni sai 
phano o taun belai digisigi vnganv." 


Poito kvrvi taunrok 


13 "Aha Khorachin! Aha Betsaida! Norok hamya sitranai! Norogni 
bisingo wanamasingcha phan kvrak samung tangjagma hai Tur bai Sidono 
tangjagma te bohrok kha kiphilka hvnvi phunugna bagvi bumasingono 
pudri kanvi sago thapla phului tongkhamu. 14 Jerani salo Tur bai Sidonni 
sai phano norogno belai digisigi vnganv. 15 Nvngla Kapharnaum! Nvng da 
chugnoha svk chukna naimani; Nvng gohina khiklaijaganv!" 16 Jisu bini 
sagrirogno hai hvnvi saka, "Norogni kok khunju kannai, bo ani kogno 
kano; norogno yachagyakhe bo ano yachagya kvlaio. Ano yachagyakhe bo 
ano rohornaino yachagya kvlaio." 


Sagri kholpethamchignvirok kipbilmani 


17 Tongthok barakhe sagri kholpethamchignwirok kiphilvi Jisuno hai 
hvnvi saphaika, "Porbu, rrini mungvi mvtai hamyarok suda chini thani ma 
bomo." 18 Jisu hai hvnvi saphika, "Ang Soitanno nokha philikma haike 
chugnohani kvlaima nukha. 19 Khvnadi! Ang norogno chibuk sindrai saka 
tvi kachrebvi thangvi manhani bor rvkha. Soitanni bebak phanno yapha 
chobnani bor rvkha, kusu phano kusta khvlai manglak. 20 Hai phano 
mvtai hamyarok ma bomkha hvnvi ta tongthogdi, aboni sai chugnohao 
norogni mung svijakka hvnvise norok tongthogdi." 


Jisuni kbapang svrangmani 


21 Jisu aphuruno Phola Kvthar bai bab nangvi khapang svrangjakha. 
Aboni bai bo hai hvnvi saka, "O chugnoha bai haktorni bubagra Apha, 
nono doinobad. Nvng borok siyarogni thani omorogno svplai elem 
gvnangrok bai sinairogni thani kotonrvi tonkha. Au, Apha, nvng omono 
kaham bvnvi kha chongmani." 22 "Apha ani yago bebagno rvbaikha. 
Aphano karvi Sajlano sininai kvrvi, phiya Sajlano karvi Aphano sininai 
kvrv1, Sajla sinirvna muchungma borok simino sinio." 23 Sagrirogni 
phasing uphilvi Jisu bohrogno simi hai hvnvi saka, "Omorogno nugma bai 
norok hamchanai! 24 Ang norogno sao, norok nugmano asvk diarirok, 
asvk bagrarok naina muchungvi suda nugya, norok khvnamano khvnana 
muchungvi suda khvnaya." 


Samariani borok kaham 


25 Kerong phvrvngnai khoroksa Jisuno potali naina bagvi gana bachai hai 
hvnvi svngka, "Hodakra, thviyani langma manna bagvi ang tamo khvlaina 
nangno?" 26 "Kerongo tamo svijak tong? Nvng tamo sai mankha?" hvnvi 
Jisu bono svngka. 27 Hake bo hai hvnvi saphika, "Nini Kaitor Porbuno 
nini bebak kha bai, khuk bai, langma bai, parima bai hamjagdi,' phiya, 
'Nvng sagno hamjagma haino nokarino hamjagdi.' " 28 Jisu hai hvnvi saka, 
"Somo saka, obo haino khvlaidi, hake thanganv." 29 Tvmakhe Kerong 
phvrvngna1 sak rvngjagmano bolavi Jisuno hai hvnvi sengka, "Ani nokari 
sabo?" 30 Jisu hai hvnvi saphika, "Borok khoroksa Jerusalemni Jerikho 
thangmani. Lamao bo dagaitrogni yago kvlaikha. Bohrok bini bebagno 
segvi bui thvitvtvikhe khibi kvlangvi thangka. 31 Ochai khoroksabo 
aphuru achomsa a lama tvi thangphaima jora. Bo a borogno nugui phervi 
thangka. 32 Abo haikeno Lebi khoroksa aro sokphavi bono nugui phervi 
thangkua. 33 Phiya, Samaria khoroksa a lama tvi thang phuru a borogni 
thani sokphaika. Bono nugui bo khairogjakha. 34 Bo gana thangvi a 
borogni kvsao thok bai angurni arak phului khai rvkha, ulokhe sagni korai 
saka kasarvi nograi nogo tubui bono sondonkhe naikha. 35 Teini salo bo 
nogral nogni bubagrano rukphaini rang kvnvi tikhlai rvi hai hvnvi saka, 'O 
borogno sondonkhe naisogdi. Omoni sai teibo rang baimano ang kiphil 


phuru suphaianv.' 36 Tabuk, o khorokthamni bere sabo dagaitrogni yago 
kvlainaini nokari? Nvng tamo hvn?" 37 Kerong phvrvngnai hai hvnvi saka, 
"Bono khairogjagnai." "Thangdi, nvngbo haino khvlaidi," hvnvi Jisu bono 
saka. 


Martha bai Mariam no Jisu naimani 


38 Jisu bini sagrirok bai thangte thangte kami khungchao sokphaika. Aro 
Martha hvnvi bvrvi khoroksa bono basuna khvlai nogo sitokka. 39 
Mariam hvnvi bini bahonojvk khoroksa tongo. Mariam Jisuni yakung gana 
achugui bo samano khvnai tongo. 40 Yang Marthale lobo jobo khvlaina 
pailaijagya. Bo abo baino Jisuni thani hai hvnvi saphaika, "Porbu, kvkvi 
asvk samung ani sagomang phinvi tonkha. Nvng omono nugya da? Ano 
chubana hvnvi bono sai rvdi!" 41 Porbu hai hvnvi bono saphika, "Martha, 
khvnadi! Nvng samungomang khorok mihimrvi tektokhe tongo; tvmakhe 
nangnai manvi mungsano. Mariam abonono savi nakha, abono bini yagni 
kebo tvlangvi manglak." 


Parthona phvrvngmani 
11 


1 Jisu sal sa kvrvngsao parthona khvlai tongmani. Parthona pavi bini 
sagrirogni khoroksa hai hvnvi saka, "Porbu, Johon bini sagrirogno 
phvrvngma hai nvngbo chvngno parthona khvlaina phvrvngdi." 2 
Bohrogno Jisu hai hvnvi saka, "Norok ahaike parthona khvlaidi: 'Apha: 
Nini mung kvthar hvnvi surijakthung, nini ha phaitung. 3 Chini nangmani 
chamung sal brum brum rvdi. 4 Chini sumsogrogno nakardi, chini thani 
majra khvlainairogno chvngbo haino jotono nakaro. Chvngno ta 
amjogrvdi. 5 Bo bohrogno hai hvnvi saka, "Romdi, hor diboro nini yar 
khoroksano nvng haike saika, "Yar, mairung mochom tham rohorgradi. 6 
Kvrvngsao lam rvthani yar khoroksa ani aro sokphaika, yangle charvnani 
mungsa phano kwrvi.' 7 Phiya, bo nok bisingo tongvi sahorka, 'Ano tekto ta 


rvdi. Tabuk dugar berebjak, chvraikhonairok ang bai thui tongo. Ang 
bachai mungsa phano rohorvi manglak.' 8 Haike ang norogno sao, yami 
khatila bai bachai rvya phano, nvng koi tongma bai nangma Jjoratvi nono 
bachai rohoranv. 9 Abo baino norogno ang sao: Sandi, norogno rvjaganv: 
naitugdi mananv, dugar budi, norogni bagvi phiyogjaganv. 10 Tamni hvnke 
sannai bo mano, naituknai bo nugo, dugar bunai bini bagvi phiyog]ago. 11 
Bvsala a sanke chibuk rvnai abo tvi bupha norogni bisingo sabo tong? 12 
Ebakhe toktvi sanke sindrai rvnai sabo tong? 13 Norok borok hamyatvtvi 
bvsano manvi kaham rvna sio, haike bono sannairogno chugnohani Pha 
bvsvk kvbangmakhe Phola Kwthar rvno." 


Jisu ba Belsebul bai mvtai hamya rvkhlai pho 


14 Khoroksano boba khvlai tongnai mvtai hamyano Jisu rvkhlai rohorka. 
Mvtai hamya ongkhorvi thangke a borok kok sachaka, hake lukurok 
wanajakha. 15 Borogni bisingo baksa hai hvnvi saka, "Mvtai hamyarogni 
bokhorok Belsebul baise bo mvtai hamya rvkhlaio." 16 Kaitor bai bo 
chongjak da hvnvi baksa potali navi bini mungsa svk soidom naina naikha. 
17 Jisu bohrogni kha wansugma sai manvi hai hvnvi saka, "Hani bororok 
walavi kaglaikhe a ha bavi thango. Boniyai kaglaijak nukhungbo abo haino 
bavi thango. 18 Abo haino Soitanni hao borok kiching borok walavi 
kaglaikhe bini ha bahaike dvgvi tongnai? Ang Belsebul bai mvtai hamya 
rvkhlaio hvnvi norok sao. 19 Belsebul baise ang mvtai hamya rvkhlaike 
norogni bororok sabo bai rvkhlai sla? Norogni chaya hvnvi bohrok sai 
mannai. 20 Haiyake, ang Kaitorni phan bai mvtai hamya rvkhlai tongkha 
ba, norogni thani Kaitorni ha sokphaika hvnvi kha kasidi. 21 "Phan gvnang 
borok osororok tvi nok mvrvkhe nogni manvirok tongrvgo. 22 Phiya, bini 
sai phan gvnang bono kosonvi mechenphaike bo kha bommani osororok 
segvi manvirok bantakhe rvo. 23 "Ani bvkhagyakhe bo ani bailoya, ang 
bai thumchuruyakhe bo piring poroi khvlaio." 


Mvtai hamya kiphilmani 


24 "Borogni sagni ongkhorjak mvtai hamya ha kvrano himgurungvi 
bathakthai naitugrao. Ulo naitugui manlvyakhe bo bai hvnvi sao, "Ang 
ongkhorvi phaima nogo thangpiranv.' 25 Thangpirvi bo a nogno pharjak 
sibjak tei bebak thiti nuguio. 26 Abo nugui bo thangvi bini sai chengta 
mvtai hamya te masinino ringvi tubuo. Bohrok arono habvi tongo, hake a 
borok svkangni sai teibo digisigi vngo." 


Sabo hamchajak? 


27 Jisu o kok sai tong phuru luku bisingni bvrvi masa bono hai hvnvi 
sotonvi saka, "Nono ogo tvinai phiya nvng chamani abuk hamchajak!" 28 
Tvmakhe Jisu hai hvnvi saka, "Hai phano Kaitorni kok khvnai 
rakhognairokse hamchajak!" 


Bui soidomni samung naina pho 


29 Borok kuthumrvrvk Jisu hai hvnvi sarvrvk, "Tabukni bororok bvsvk 
chengta gvja! Bohrok soidomni samung naina hvno. Vngya, mungsa phano 
phunugJaglak, Jona phunugma simi phunugjaganv. 30 Jona Ninibirogni 
thani thaibol vngma hai Borogni Sajlabo tabukni bororogni thani abo haino 
thaibol vnganv. 31 Jerani salo ha dokhingni isiri tabukmi bororok bai baksa 
bachaphirvi bohrogno majra beranv. Tamni hvnke Solomonni kok elema 
khvnana hvnvi bo haktor buchukni phaika, aile Solomomni sai oro teibo 

hamtor tongo. 32 Ninibirogbo tabukmi bororok bai baksa jerani salo bachai 
bohrogno majra beranv. Tamni hvnke Jona pirma bai bohrok kha kiphilka, 
aile oro Jonani sai teibo hamtor tongo." 


Bvsakni chati 


33 "Chati phvnangvi kebo hakoro hui tonya, ebakhe tvk bai kholobvi 
tonya. Nok bisingo habnairok pilala nugna tvikhe thopnao tono. 34 Nini 
mokolno bvsakni chati. Nini nasigma keplengkhe bvsak gvnangvi 
chvngnai, phiya nini nasigma bejuakhe bvsak gvnangvi andar vngnai. 35 
Abo baino nini bisingni kvchvng andar da vngno huske tongdi. 36 


Kvrvngsa phano andar kvrvikhe nini bvsak gvnangvi chvngkhe chatini hor 
bebagno pilala khvlai tvi nini bvsak gvnangvi abo haino chvngsai phaianv." 


Pharisairok tei Kerong phvrvngnairogni chayano Jisu phnnugmani 


37 Jisu sabaike Pharisai khoroksa bono chana hvnvi kobokphaika, hake 
bo nok bisingo habvi chana achukha. 38 Chama svkang Jisuno yak suma 
nugya vngvi a Pharisai wanajakha. 39 Abo baino Porbu bono hai hvnvi 
saka, "Norok Pharisairok mairang lotano saka saka simi huo, aile norogni 
bvkha gvnangvi buino segnani mangse kuplung, norok asvk chengta gvja! 
40 Bepotar! Bisingni svnamnai ba phatarnibo svnamnaiya da? 41 Aboni sai 
mairang lota tongmano kvrvirogno rvphlaidi, hake norogni bebagno 
sapsutra vngnai. 42 "Aha Pharisairok! Hamya sitranai norok! Norok 
usundui, khundrupui tei bebak dalomi chisao kaisa Kaitorno rvi tongo, 
yangkhe soi bus thummano tei Kaitorno hamjagmano samung nangjagya. 
Abohrogno khvlavino norok. omorogno khvlaithai tongmani. 43 "Aha 
Pharisairok! Hamya sitranai norok! Norok kuthumnogo jotoni sai kuchugo 
achukna naio, hatihabao bui bai khulumjagna tvijago. 44 Hamya sitranai 
norok! Norok simakor sijagya hai, borok sai manyai abo tvi himvi tongo." 
45 Kerong phvrvngnai khoroksa bono hai hvnvi saka, "Hodakra, o kok 
saui nvng chvngno suda lachirvsio." 46 Jisu hai hvnvi saphika, "Kerong 
phvrvngnairok, norogbo hamya sitranai! Pama bara bumi phikungo norok 
poja boksai simi rvo, chubana hvnvile yasi bai ervi suda naiya. 47 Hamya 
sitranai norok! Norogni bosongrok asvk diari butharmani norok 
bohrognino holong mukumu svnamo. 48 Norogni bosongrok samung 
hamya tangmano norok juit chajago, gosibo tongo; tamni hvnke bohrokhe 
diarirogno butharka, phiya norokhe holong mukumu svnamo. 49 Aboni 
bagvi Kaitorni elema hai hvnvi saka, 'Ang bohrogni thani diari bai titun 
rohoranv. Bohrok baksano butharanv, baksano satoganv.' 50-51 Abo baino 
sirisitini simi asvk diarirogni thvi kochogrvmani, Abelni simi nokhla bai 
nokthar kvcharo butharjagnai Sakariani thvini yagul, tabukmi bororok 
bebak ma suanv. Au, ang norogno sao, tabukni bororok bebak yagul ma 
suanv! 52 "Kerong phvrvngnairok, hamya sitranai norok! Elema nogni 


surani norok yapha nai tonkha; norogbo habya, muchungnairognobo 
habrvya!" 53 Jisu aroni ongkhorvi thangkeno Kerong phvrvngnairok tei 
Pharisairok bono sejalaikha, poderepod kok kutugbo svnglaikha, 54 sama 
chayakheno bono khvio karvna nai tonglaikha. 


Phatrarogni bagvi sagrirogno ragdama 
12 


1 Sai kvbangma borok aphuru kuthumphaika. Borok asvk bangkha 
yakung bai yakungse kaphigjaglai tonglaisio. Jisu bini sagrirogno simi hai 
hvnvi sagraka, "Pharisairogni chuanni bagvi huske tongdi - abo 
phatramise. 2 Kholobvi tongjak phiyogjaganv, kotonvi tonjak sijaganv. 3 
Abo baino norok andra gundra samano pilala khvnarvjaganv; besero tongvi 
khunju serek serek samano kami kami chirikhogvi sajaganv." 


Sabono kirina nangno 


4 "Ang norogno sao, takhukrok, mangno butharvi mannairogno ta kiridi. 
Tamni hvnke aboni sai bara bohrok tei mungsa phano khvlai manya. 5 
Sabono kirina nangno ang tabuk sanv. Kaitorno simise kiridi; bole 
butharma ulobo gohina khiklai mano. Au, ang sao, bonono kiridi! 6 
"Chvrvi maba ba lebnvi suda vngya diba? Omorogni masano phano Kaitor 
pogyakho. 7 Norogni bokhorogni bebak bvkhvnai suda bini lekhajak. Abo 
baino ta kiridi; chvrvi kvbangmani sai phano norok hilikugo." 


Lnku bvskango Khristono gosike 


8 "Ang norogno sao, luku bvskango ano gosike, Kaitorni suarirogni 
bvskango Borogni Sajlabo bono gosianv; 9 phiya luku bvskango ano 
gosiyake Kaitorni suarirogni bvskango Borogni Sajlabo bono gosiglak. 10 
"Borogni Sajlano kebo hamya sake bo nakarjaganv; phiya Phola Kvtharno 
hamya sake bo nakarjaglak. 11 "Bororok norogno kuthumnogo ebakhe 
alongo bus thumna bagvi sopre tubu phuru tamo saui yognai abono ta 


wanadi; 12 tamni hvnke tamo sana nangno Phola Kvthar aphuruno 
norogno sai rvphaianv." 


Gvnang bepotarni rvngthoma 


13 Luku bisingni khoroksa Jisuno hai hvnvi saka, "Hodakra, apha 
kvlangmani sompotini ani manthai rvdi hvnvi takhukno sadi." 14 Jisu hai 
hvnvi saphika, "Norok kok banglaimano sachuna bagvi eba norogni 
sompoti bantakhe rvna bagvi sabo ano chongkha ba?" 15 Hake bo lukuno 
hai hvnvi saka, "Hus vngbaidi, poderepod lugurni yagni sagno rakhogdi, 
tamni hvnke gvnang phano vngdi, rangrirok bono mvthangphlai manya." 
16 Jisu aphuru o rvngthomano bohrogno saka, "Gvnang khoroksa 
tongmani. Bim kheto belaikhe mai hamka. 17 Hake bo hai hynvi 
wansukka, 'Ang tabuk tamo khvlainai? Asvk mai kvbangma tonato ani nok 
kvrvi. 18 Hake samung mungsa tangsinv,' hvnvi saui bo hai hvnvi kha 
chongkha, 'Bebak mai tonma nogno svbavi kotorkhe tangphiranv. Arono 
mai kvbangmano tei asvk manvino tonanv. 19 Aphuru ang sagno hai hvnvi 
sanv, Bisi kvbangmani bagvi manvi kvbangma tisai narvkha. Talikha 
kotorsa, lenglatvtvi tabuk bisogvi chadi nvngdi, tongthogdi.' 20 Yangle 
Kaitor bono hai hvnvi saka, 'Svijla kvpalsa! Tinini horono nini hama 
mvthagjaganv. Asvk tisai narvgmarok aphuruke sabo mannai?' 21 Sagni 
bagvi rangmai aji gvnang vngvi Kaitorni thanile gvnangya abono a borok 
hai." 


Kaitorni thani kha beradi 


22 Bini sagrirogno Jisu aphuru hai hvnvi saka, "Abo baino ang norogno 
sao, tamo chai thangnai, tamo kannai hvnvi ta wanadi. 23 Chamungni sai 
langma torkugo, richumni sai bvsak torkugo. 24 Tokharogno nahadi: 
bohrok maibo sarya, rabo raya, bohrogni dingrabo kvrvi, dumbo kvrvi; 
Kaitorno bohrogno chana rvi tongo. Toksatoktvini sai norok bvsvkse 
hilikugvi tongkha! 25 Wanaui norogni bisingo sabo te sal sa ayuk phologvi 
man? 26 Omo hai samung kotoi manyakhe asvk manvirogni bagvi tamni 


wanai tong? 27 Khumrok bahaike torlog nahadi. Bohrok samungbo 
tangya, ribo tagya. Hake ang norogno sao, Solomon jolma jolsa gvnang 
phano omorogni barsani saise asvk naithogvi manlangya. 28 Charan jabra 
- tini tongkhe, khvna kvrvi, thapao sogjagnai - abono Kaitor asvk 
naithogrvi tonkhe, O poito kisarok, norogno bo teibo naithogrvglak diba? 
29 Abo baino chana nvngnano wanai kha ta yogrvdi. 30 Svngcharni bebak 
borogno omorogno naitugo. Omorok norogni samung nango hvnvi norogni 
Pha sai mano. 31 Omorogno khibi Kaitorni hani bagvi kaphragradi, hake a 
manvirogno bo norogno haino rvnv bla." 


Chugnohani bagvise ajidi 


32 "Ta kiridi, mera dol bangya! O hano norogno rvna hamo hvnvi norogni 
Pha kha chongkha. 33 Norogni. tongma joratvi phalbavi kvrvirogno rvdi. 
Tei champhlaiya, abo tvi rangse ajidi, hvmba paiphlaiya, abo tvi rangrise 
chugnohao ajihordi. Arole sikogbo khogvi manya, yongbo warvi manya. 
34 Tamni hvnke rangmai tongthanino norogni bvkhabo tongnai." 


Seleng tail kvrvngrok 


35 "Change ri khai chati phvnangvi norok tiarkhe tongdi. 36 Kailabari 
thangnai nokphangni selengrok dugar bukheno phiyogna bagvi buphuru 
nokphang phaino hvnvi nasingvi tongma hai norogbo tongdi. 37 Nokphang 
kiphilvi sichajak nukphaima selengrok hamchanai. Ang norogno soino sao, 
bo sakphang chango ri khai bohrogno achugrvi charvanv. 38 Nokphang 
hor diboro phano aichuk kvrao phano phai sichajak nukphaima selengrok 
hamchanai. 39 Phiya omono muitu narvgdi, sikok buphuru phaino sai 
manmate nokphang sichai tongvi sikok habrvglakhamu. 40 Norogbo 
tiarkhe tongdi. Phaiglak hvnvi tong phuruno Borogni Sajla phaianv." 


Kharomnai bai kharomya seleng 


41 Pitor Jisuno hai hvnvi svngka, "Porbu, nvng o rvngthomano chvngno 
simi da sa, bebagno buda sa?" 42 Porbu hai hvnvi saphika, "Nokphang bai 


nogni bebak selengrok charvna kharvna jora talaphini bagvi berjagnai abo 
tvi sutrang tei sian kvrvng seleng sabo tong sla? 43 Nogo kiphil phuru 
nokphang omo hai khvla1jak nukphaima selengno hamchanai. 44 Norogno 
ang soino sao, bebak sompoti talaphini bagvi a selengnono nokphang 
beranv. 45 Phiya, 'Ani nokphang phaina lerkho bla,' hvnvi a seleng kha 
bising bising saui bvrvi chvla selengrogno butrvngkhe, belai chakhe 
nvngkhe, chuak nvngvi phegke, 46 hake phaiglak hvnvi tongmani salono, 
bo sai manslabya sini nokphang phainai. Hake bo bono kochognvikhe 
tanphainai tei kharomyarogni budulo tomiat. 47 "Nokphangni muchungma 
sai mantvtvise tiarkhe tongya eba bini muchungma hai khvlaiya a seleng 
panjalvi svpragjagnai. 48 Phiya, nokphang muchungma sai manyai 
svpragjagnai samung tangkhe a seleng kisicha svpragjagnai. Kvbang rvjak 
thani kvbang naijagnai, teibo kvbang rvjak thani teibo kvbang sudi 
hvnjagnai." 


Jisuni bagvi kaglaiimnng 


49 "Ang o haktoro hor sokchana phaio; angkhe tabukse khamchitung 
hvnvi muchungvi tongkha! 50 Ang bapsisma kaisa nana tongkho, abo 
vngya sak kha logvi ma tongkha! 51 Haktorni borogno kvchang 
kvchangkhe tonna bagvi ang phaio hvnvi da norok kha ka? Ihi, kvchang 
kvchangni bagviya, ang svkagnase phaio. 52 Nogo khorogba tongkhe 
tabukni simi kaglainai, khorognvini bebailo khaksa khoroktham, 
khorokthamni bebailo te khaksa khorognvi vngnai. 53 Bohrok kaglainai - 
bvsani bebailo bupha, buphani bebailo bvsa, bumani bebailo sajvk, sajvkni 
bebailo buma; kvrajvkni bebailo hamyvk, hamjvkni bebailo kvrajvk 
bachanai." 


Molni gujok 


54 Jisu lukuno hai hvnvi o kogbo saka, "Posing gla chumui kasama nukhe 
norok 'Watvi wanai,' hvno, wabo wao. 55 Dokhing glani nobar sibma 
nukhebo 'Satung tunganv,' hvno, tubo tungo. 56 Phatrarok! Nokha bai 


haktorni tongmung nugui aboni gujok sai mankhe o molni gujogno norok 
tam vngvi sai manya?" 


Walainai bai kvthanani 


57 "Chamachaya norok sakphang tam vngvi soike nai manya? 58 
Khoroksa rrini bebailo kok phvnangvi alongo tvlangna naikhe, lamaono 
kvthai paina naidi. Vngyakhe bo nono sopre along sachunaini yago 
yapharanv, along sachunai sebukni yago yapharanv, sebuk jelo chobanv. 
59 Lepsa kvrvi tvi subaiya sak nvng aroni ongkhorvi manglak." 


Sumsogni kha kiphilyakhe komornai 
13 


1 Aphuruno luku bisingni baksa Jisuno Galilirogni magnvithamni kok saka. 
Kaitorni thani ratharma rvi phuru Pilat bohrogno butharvkha. 2 Jisu 
bohrogno hai hvnvi saphika, "Abo haike butharjagma bai bohrok tei 
Galilirogni sai sumsok gvnang hvnvi da norok kha ka? 3 Haiya! Ang 
norogno sao, sumsogni kha kiphilyakhe norogbo abo haino bebak gaijaui 
komornai. 4 Phiya, Siloamo aok kuchuk bai sinchrebjagvi a thvinai 
chicharrogno norok tei Jerusalemrogni sai hamya da hvnvi kha ka? 5 
Haiya! Ang norogno sao, sumsogni kha kiphilyakhe norogbo abo haino 
bebak gaijaui komornai." 


Khvichang thaiyani rvngthoma 


6 Aboni ulo Jisu o rvngthomano saka, "Khoroksani angur bari khvichang 
phangcha tongmani. Sal sa bo bvthai khagna navi thaicha phano manlvya. 
7 Abo baino bo bari rnvrvgnaino hai hvnvi saka, 'Naidi, nokha bisi tham 
kai thangka, khagna navi o buphangni bvthai manphaiya. Tanvi khibichidi! 
Tam vngvi hudahudi bo oro ha tos kusubui tongjagnai?' 8 Bari mvrvgnai 
hai hvnvi si phika, 'Nokphangsa, taklai bisa tongradi. Ang yaphango 
chogvi phas rvi naianv. Khali thaike ba kahamno, vngyakhe tanvi 


khibidi.' " 
Sabbat salo kompi masano Jisu hamrvmani 


10 Sal sa Sabbat salo kuthumnogo Jisu phvrvngvi tongmani. 11 Are mvtai 
hamya kolobjagvi bvrvi masa nokha bisi chichar kompi vngvi tongkha. 
Abo baino bo guji khachukka, kisicha phano keplengkhe bachai manya. 12 
Jisu bono ringvi hai hvnvi saka, "Bvrvima, nvng o bemuni yogkha." 13 Hai 
hvnvi bo bono tangkheno kepleng vngvi bachai Kaitorno lobkha. 14 
Sabbat salo Jisu hamrvma bagvi kumumnogni hoda jol1jagvi lukuno hai 
hvnvi saka, "Samung tangna bagvi nokha sal dok tongo. Aphuruse 
hamrvjakphaidi, Sabbat saloya." 15 Hake Porbu bono hai hvnvi saka, 
"Phatra. rok! Sabbat salo musukno eba koraino guai nogni khengvi tvi 
khanrvna bagvi tvlangya, abo tvi borok norogni bisingo sabo tong? 16 O 
bvrvimano bo Abrahamni bvsajvkno bla. Soitan bono nokha bisi chichar 
kolobvi tongkha. Haike Sabbat salo bono Soitanni yagni phiyogmani 
chajaglvya diba?" 17 Bini o kok bai bebailni bororok lachi kothroka, phiya 
bebak lukurokhe bini asvk wanamasingcha samung nugui 
tongthogjagbaikha. 


Biriphang bvchlvini rvngthoma 


18 Jisu aboni ulo hai hvnvi saka, "Kaitorni ha bubo tvi? Tamo bai bono 
sunai? 19 Omo biriphang bvchlvi haise. Borok khoroksa abono bini bari 
kaikha. A bvchlvi achavi torvilogvi buphang vngkha. Hake toksatoktvirok 
bini bedego bothop thumka." 


Chuanmni rvngthoma 


20 Jisu hai hvnvi te waisa saka, "Kaitorni hano ang tamo bai sunai? 21 
Omo chuan haise. Bvrvi masa omono mai balingsao dalogvi rvmale bebak 
maise lomvi thangka." 


Dugar kesep 


22 Kamrrogo, taunrogo phvrvngtvtvi Jisu Jerusalem bvkhak himvi 
tongkha. 23 Khoroksa bono hai hvnvi svngka. "Hodakra, rangma 
mannairok bangthayana na?" Jisu bohrogno hai hvnvi saka, 24 "Dugar 
kesep tvino dundrogvi habna naidi. Ang norogno sao, borok kvbangma 
habna nai phano manglak. 25 Nokphang bachai dugar berebvi paikhe, 
norok aphuru phataro bachai dugar bui hai hvnvi sai tonganv, 
'Nokphangsa, dugar phiyogdi.' Bo hake hai hvnvi saphiranv, 'Norok buroni 
ang sai manya.' 26 Norok aphuru hai hvnvi saphiranv, 'Nvng bai chvng 
chakha nvngkha, chini kamio nvng phvrvngphaika.' 27 Bo te waisa hai 
hvnvi sawanv. 'Norok buroni ang sai manya. Ganani thangdi, chengtarok!' 
28 Abraham, Isak, Jakob tei diarirogno norok Kaitorni hao tongma 
nuganv, phiya norokhe phataro bacharvi tonjaganv. Aphuru norok kabanv, 
wathai sekeranv. 29 Utur, dokhing, pub, posingni bororok Kaitorni hao 
panda achukphatanv. 30 Aphuru, naidi, tabukni uklogrok svkang vnganv, 
phiya svkangrok uklogo tongrvganv." 


Jerusalemno Jisu hamjagmani 


31 Aphuruno Pharisai magnvitham Jisuni thani phai hai hvnvi saka, "Nvng 
oroni ongkhorvi thangdi, Herod nono butharna nai tongo." 32 Jisu 
bohrogno hai hvnvi saka, "A sialsano saidi, 'Tini bai khvna ang mvtai 
hamya rvkhlainai tei hamya hamrvnai, sal thamni salo ani samung painal.' 
33 Ani lamao ang ba tinibo, khvnabo, sonibo ma himnai; Jerusalemno 
khibi diari burorogo butharjaganv abo vngvi manya. 34 "O Jerusalem, 
Jerusalem! Diarirogno nvng butharo, nini thani Kaitor bai 
rohorJjagnairogno hadul khitaro. Tokma bvkrang tola toksarogno thumui 
tonma hai ang bvsvkse nini borogno yak kvbagvi tonna naikha - nvng 
khvlairvIvya. 35 Tabuk norogni nok khibijaganv. Ang norogno sao 
'Porbuni mungvi phainaino Kaitor bor rvthung,' hvnvi saya sak norok ano 
tei nuglak." 


Bemu gvnangno Jisu hamrvmani 


14 


1 A Sabbat sal sa Jisu Pharisairogni hodani nogo kobogjagvi chana hvnvi 
thangka; hake aroni bororok Jisuno naichomvi tongkha. 2 Aphuru 
khoroksa dujak Jisuni bvskango phaika. 3 Hake Jisu Kerong phvrvngnai 
bai Pharisairogno hai hvnvi saka, "Sabbat salo bemu hamrvi mano hvnvi 
chini Kerong saya diba?" 4 Bohrok thaicha phano salvya. Jisu a borogno 
samo naharvi hamrvi rohorka. 5 Hake bo bohrogno hai hvnvi saka, 
"Norogni khoroksa svkm bvsala eba musuk phano Sabbat salo tvikhoro 
kvlaikhe, Sabbat sal hvnvi bono logi logino khochaglak norogni bisingo 
abo tvi sabo tong?" 6 Bohrok o kogni thaicha phano saphirvi manlvya. 


Nograi bai nokphaogno phvrvngmani 


7 Jisu khelke nai ba nograi magnvitham khamplai kuchuk nai achugo. Abo 
baino bo o rvngthoma bebagno sai khvnarvkha. 8 "Khoroksa svk nono 
kailabari chana kobokhe khamplai kuchuk nai ta achugdi. Tamni hvnke 
nini sai phano borok kaham kobogjagna tongo. 9 Hake norok khorognvino 
kobognai nokphang nono hai hvnvi saphaianv, 'Bono o khamplaino rvdi.' 
'Aphuru nvng lachi kothronai, khamplai hacherobo ma achugnai. 10 
Haiya, kobogjagvi thangke khamplai hacherose achugdi. Hake nokphang 
nono hai hvnvi saphaianv, 'Khamplai kuchugo bachai phaidi, takhuk..' 
Aphuru bebak nograirogni bvskango nini mvkhangse chvngnai. 11 Tamni 
hvnke kotor sadinai bo kusu svnamjagnai, phiya kotoi sadinai bo kotor 
svnamjagnai." 12 Bono kobognaino Jisu hai hvnvi saka, "Nvng panda 
khvlaike, aro nini yar, takhuk, sandai eba noksanokari gvnangrogno ta 
kobogdi - vngyakhe bohrok nono kobokphirvi yagul suanv. 13 Nvng 
panda khvlaike, aboni sai bigra, kompa, khora, kanarognose kobogdi. 14 
Haike nvng hamchana1, tamni hvnke bohrogle nono yagul suphirvi manya 
bla. Borok kahamrok mvthangvi bacharvjak phuru nvng omoni yagul 
sujaganv." 


Kaitorni hani pandani rvngthoma 


15 Aron khoroksa achugjak abono khvnai Jisuno hai hvnvi saka, 
"Kaitorni hani pandao achugui mannairok bvsvk hamchanai borok!" 16 
Phiya, Jisu bono hai hvnvi saka, "Borok khoroksa panda kotor khvlai 
borok kvbangma kobokha. 17 Chana vngkheno selengno rohorvi bo 
kobogmarogno hai hvnvi sarvhorka, 'Phaichidi, bebak vngbaikha.' 18 
Tvmakhe bohrok bebagno dalsake samung kisilvi phunukka. Khoroksa 
svkang hai hvnvi saka, 'Ang kheto paika, hake thangvi abono ma naianv; 
ano yakarjabadi.' 19 Te khoroksa hai hvnvi saka, 'Ang musuk jorba paika, 
hake abohrogno potali naina bagvi ang lam rvkha, ano yakarjabadi.' 20 Te 
khoroksa hai hvnvi saka, 'Ang kaijagpaidorop, aboni bai thangvi manglak.' 
21 Hake seleng kiphilvi phavi nokphangno omorogno bebak saphaika. 
Nokphang jol1jagvi hai hvnvi saka, 'Dodi, taunni lama jangalni bigra, 
kompa, kana tei khorarogno tubui phaidi.' 22 Svrapsa tongvi seleng hai 
hvnvi saphaika, 'Nokphangsa, nvng dagi tvi khvlaijakha, teibo khamplai 
bara tongkho.' 23 Hake nokphang selengno hai hvnvi saka, 'Thangdi, lama 
Jangalrogni jemantvi bebagno sopre tubui nok supungphaidi. 24 Ang 
norogno sao, a kobogJjagnairok khoroksa phano ani o pandani bahai 
manglak.'' 


Sagri vngnakhe 


25 Luku kvbangma Jisuni logi thangvi tongkha. Jisu bohrogni bvkhak 
uphilvi hai hvnvi saka, 26 "Ani thani phavi buma bupha, bihik bvsa, 
takhuk bukhuk, phiya sagno suda khibiyakhe bo ani sagri vngvi manya. 27 
Sagni kurusno balvi ani uklogo phaiyake bo ani sagri vngvi manya. 28 
Norogni bisingo khoroksa svk nok kuchukkotorkhe tangnakhe bo a 
samung painani rang da parino hvnvi wansugui lekhagrana1. 29 Vngyakhe 
nokthai simi lubavi a nogno pai manyake joto nugnairok bono hai hvnvi 
saui mvnvnai, 30 'O borok cheng hvnvile chengkha, paise manlvya.' 31 
Fbakhe bagra khoroksa svk sengkwrak sai chi twi te khoroksa sengkvrak 
sai khol tvijak bagra bai choba nangma svkang bo pa da paino hynvi 
wansugul naigranai. 32 Payani antaske a bagra hachalo tongsanino bo 
kvthana salaina bagvi titunrogno rohornai. 33 Haike tongma joratvi 


khibiyakhe norogni bisingo ani sagri vng mamnai kvrvi." 
Samung nangya som 


34 "Som manvi kahamno, phiya bini pabma kvmakhe abono bahaikese 
pabrvphina1? 35 Abo khetobo samung nanglvya, nogbrabo samung 
nanglvya, phatarose khibijaksinat. Khunju tongkhe ba khvnadi!" 


Mera kvmanaini rvngthoma 
15 


1 Sal sa brindiarok bai basijagrok kvbangma Jisuni kok khvnana phaika. 2 
Pharisairok tei Kerong phvrvngnairok hunuhanaike hai hvnvi salaika, 
"Basijagrogno basiyai o borok bohrok bai tonglaio chalaio!" 3 Hake Jisu 
bohrogno o rvngthoma saka, 4 "Romdi, norogni bisingo khoroksani mera 
rasa tongo. Aboni bisingo masa kvmakha - bo tabuk tamo khvlaino? Bo te 
kholpebrvi-chisukuno panthoro kvlangvi a masano manya sak naituguinai. 
5 Bo abono mankheno belai tongthogjagvi bini gvdnao tisaka. 6 Nogo 
tubui bikichingsongno, noksanokarino ringhorvi hai hvnvi saka, 'Norogbo 
ang bai baksa tongthogdi. Tamni hvnke ani mera kvmamani ang 
manphika.' 7 Ang norogno sao, abo haikeno kholpebrvichisuku kahamrok 
kha kiphilna nangyarogni sai sumsok gvnang khoroksa kha kiphilnaini 
bagvi chugnohao belai tongthogjagnai." 


Rang kvmanaini rvngthoma 


8 "Ebakhe ba romdi, bvrvi khoroksani rang khokchi tongo. Aboni bisingo 
khokcha kvmakha - bo tabuk tamo khvlaino? Bo chati phvnangvi, nok 
pharvi abono manya sak kahamke naitugnai. 9 Bo abono mankheno 
bikichingsongno noksanokarino ringhorvi hai hvnvi saka, 'Norogbo ang bai 
baksa tongthogdi. Tamni hvnke ani rang kvmamani ang manphika.' 10 Ang 
norogno sao, abo haikeno sumsok gvnang khoroksa kha kiphilke Kaitorni 
suarirok tongthogjago." 


Maia gvnang bnphani rvngthoma 


11 Jisu o rvngthomabo saka, "Borok khoroksani bvsala takhuk nvi 
tongmani. 12 Bvsala kusu buphano hai hvnvi saka, 'Apha, ani manthai 
sompoti ano tabuk rvdi.' Hake bupha bvsala kusuno sompoti bantakhe 
rvkha. 13 Sal nvitham ulokheno bvsala kusu bini banta sompoti phalbavi 
rang tvlangvi nogni ongkhorvi te kvrvngsa hachalma hao thangka. Aro bini 
rangrogno hanang pinangkhe svbai khibibaikha. 14 Bini mungsa kwrvi tvi 
bo svbaibaikha. Aphuru a ha gvnangvi belaikhe chacharara nangkha, hai 
vngvi bo bigra khaka. 15 Bo a hanino khoroksani aro samung naikha. 
Nokphang bono wak mvrvgna bagvi charao rohorka. 16 Wakrogni 
chamungno chaui bo ok pungna muchungjago, kebo bono chamung rvya. 
17 Ulokhe bo sichaui wansugui kha bising bising saka, 'Aphani asvk 
selengrok chase chabaya, nvse nvngbaya, ang oro ma chaya ma nvngya 
thvina nai ma tongo. 18 Aphani aro thangphirvi ang hai hvnvi sainai, 
'Apha, ang Kaitorni thani sumsok khvlaika, nini thanibo khvlaika. 19 Ang 
nini nvsala hvnjagnani chuglvya, anobo khoroksa nini seleng khvlaidi."" 20 
Abo haike bo buphani aro kiphilvi phaika. "Nok gana sogvitvtvi phuru 
bupha bono nuhurvi khairogjakha, kachigwi thangka, kvbagvi motom 
suika. 21 Hake bvsala buphano hai hvnvi saka, 'Apha, Kaitorni thani ang 
sumsok khvlaika, nini thanibo khvlaika. Ang nini nvsala hvnjagnani 
chuglvya.' 22 Bupha selengrogno hai hvnvi dagikha, 'Kan kaham chum 
kaham tubui bono dakti kanrvphaidi chumrvphaidi, yasio yastem sorai 
rvdi, yakungo yaklab karvi rvdi. 23 Waksaf kvphung masa tubui rathardi. 
Tabuk tongthogvi chalai nvnglai vngnai! 24 Tamni hvnke ani o bvsa thvi 
thangmase tabuk thangchaphika, kvmai thangmase manjakphika.' Hake 
khapang svrangvi chana chenglaikha. 25 "Aphuru bvsala okra kheto. Bo 
kiphilvi phai phuru nok ganao sokphaitvtvikheno rvchabmung musubmung 
khvnahorka. 26 Bo seleng masano ringvi hai hvnvi svngka, 'Aro tamo 
vnglai?' 27 Seleng bono hai hvnvi sai khvnarvkha, 'Nini nvphaiung kiphilvi 
phaika. Bono kaham kvrvngkhe kiphilvi manma bagvi nini nvpha waksa 
kvphung masa ratharka.' 28 Hake bvsala okra belai jolijagvi nogo habna 
soilvya. Abo baino bupha phavi bono nogo habrvna koikha. 29 Bo 


buphano kiphilvi hai hvnvi saka, 'Naidi, bisi brum brum ang seleng haike 
nini samung tangvi tongo. Nini kok thaicha ang sal sa phano baryakho. 
Nvng ano tamo rvkha? Yar bayabrok bai ratharvi chalama hvnvi aile punsa 
masa phanose rvtiya. 30 O nini nvsalale khanki bvrvirok bai tongvi 
sompoti svkvmai khibika. Tabuk bo nogo phaimale waksa kvphung masa 
ratharsokchio!' 31 Hake bupha hai hvnvi saphika, 'Sajla, nvngle nogo 
mang tongnai bla. Ani mungsa kvrvtvi manvi nini mangse. 32 Aboni bagvi 
rvchabthai musubthai tongthokthai ma tongo, nini nvphaiung thvi 
thangmase thangchaphika, kvmai thangmase manjakphika.' " 


Sian kvrvng menajar 
16 


1 Jisu bini sagrirogno hai hvnvi saka, "Gvnang khoroksani menajar 
khoroksa tongmani. Menajar rangrok hanang pinangkhe svbai tongkha 
hvnvi a gvnangno khvnarvjakha. 2 Hake bo menajarno ringvi hai hvnvi 
saka, 'Nini mungvi abo tamo khvna? Tubudi, bvsvk svbaikha svbaiya ani 
thani bebak buj rvphaidi. Nono menajar khvlai tei narvglvya.' 3 'Bubagra 
ano tei samungo narvglvya hvno,' hvnvi menajar kha bising bising hai 
hvnvi saka, 'Ang tabuk tamo khvlaina1? Ha tannabo ani phan kwrvi, 
birnakhebo lachio. 4 Hake tabuk samung mungsa tanganv, a samung thang 
phano bui ano nogo ma tonna tvi khvlaianv.' 5 Hake bo bubagrani thani 
lakai gvnangrogno khoroksa khoroksake ringrvhorka. Bo svkang 
phamamo hai hvnvi svngka, 'Bubagrani thani nini lakai bvsvk tong?' 6 'Mon 
rasa thok,' hvnvi bo saka. Menajar bono hai hvnvi saka, Achugdi. Hi, nini 
buj, oro dakti kholpenvichi svidi.' 7 Bo te khoroksano hai hvnvi svngka, 
'Nini lakai bvsvk tong?' 'Dingra rasa mai,5 hvnvi bo saka. Menajar hai 
hvnvi saka, 'Hi, nini buj, oro kholpebrvi svidi.' 8 Menajar peret sian 
kvrvngni samung tangkha hvnvi bubagra bono bakheneka. O svngcharni 
bororok svngcharini samungo kvchvng manjagrogni sai sian kvrvngkuk." 9 
Jisu hai hvnvi sai tongkha, "Aboni bai ang norogno sao, rangri pai 
thangvibo ayang masingo thviyani hao tongvi manvina tvikhe o 


svngcharini rangri bai bayab khadi. 10 Samung kotoio jaichanai bo samung 
kotorobo Jaichao, phiya samung koto10 jaichayakhe bo samung kotorobo 
Jaichaya. 11 Hake norok svngcharini rangri twi chokoi phokoike sabo kha 
sutrangkhe manvi kahamno norogni yago tonnai? 12 Bumi manvino chokoi 
phoko1 khvlaike norogni manvino norogno sabo rvnai? 13 "Jesa seleng 
phano borok khorognvini seleng khati manya? khoroksano naislekhe te 
khoroksano hamjagnai, ebakhe khoroksano kha souike te khoroksano 
musunai. Nvng Kaitorni seleng khatitvtvi rangrini seleng khati manya." 


Jisu sarnani thainvitham 


14 Rangrio mokol chvngnai Pharisairok Jisuni o kogrok khvnai bono 
lengaikha. 15 Hake Jisu bohrogno hai hvnvi saka, "Norok borogni 
bvskango sagno akhini borok kahamke phunuksatiro, aile Kaitor norogni 
bvkha sai mano. Borogni mokolose kaham, Kaitorni mokolo 
selengmasingcha. 16 "Baptisma rvnai Johonni jora tvino Musini Kerong 
bai diarirogni kok nangvi tongo; aphuruni simi Kaitorni hani hamthoma 
pirjagrvrvkha, hake jotono dundrogvi aro habvi phairvrvkha. 17 Nokha 
bai haktorse kvmai mananv ba Kaitorni Kerongni biphiring kolsa phano 
kvmaglak. 18 "Hikno kagvi te khoroksa bvrvi nanai bo lupchase:, kagjak 
bvrvino nanai bobo haino lupcha." 


Gvnang bai bigrani rvngthoma 


19 "Gvnang khoroksa tongmani. Bo richum jilijalak kano, sal brum brum 
tongthok chathokke tongo. 20 Lasar hvnvi khoroksa bigra a gvnangni 
nuka tongphaio. Bini bvsak gvnangvi kvsamang. 21 A gvnangni maihanta 
bara khibi rvjagmano chauino bo bohok kvchang rvna naijao. Svirok 
sudase bini kvsarogno svlakphaio. 22 A bigrasa thvike suarirok bono 
Abrahamni gana tvlangkha. Sal sa a gvnangbo thvi phobjakha. 23 Bo 
ayang masingo panjalvi satogjagvi bokhorok tisai nahaka, bo hachalo 
Abrahamno nuhuka, Lasarnobo bini gana nuhuka. 24 Bo hake chirikhogvi 
hai hvnvi saka, Apha Abraham, ano khairogjabadi! Lasarno ani thani 


rohordi, yasichugo tvi chomsai bo am bvslamo kvchang rvthung. O horo 
ang belai satogjagvi tongkha!' 25 Abraham hai hvnvi saka 'Chvlasa, 
muitukhe naidi, ayang masingo tong phuru nvng bvsvke kaham tongbukha; 
o Lasar abo haino bvsvk hamya bisingo tongbukha. Aboni bai bo oro 
tabuk kahamke tongo, nvngkhe satogjagvi ma tongo. 26 Hai phano norok 
bai chini kvcharo gohina kuthuk tongo. Abo baino oroni jesa phano 
norogni aro thangnabo thangna manya, phiya norogni aronibo oro phai 
manya.' 27 Hake a gvnang hai hvnvi saka, Apha, hake ang ko1jao, ani 
phani nogo Lasarno rohorjadi. 28 Aro ani tei takhuk ba tongo. Bohrok oro 
satogJjakphaiya tvikhe bo thangvi huske rvithung.' 29 Abraham hai hvnvi 
saka, 'Nini takhukrogno hus khvlaina bagvi Musi bai diarirok tongo; 
bohrogni kogno bohrok khvnatung.' 30 Bo hai hvnvi saphika, Thi, Apha 
Abraham, bohrok khvnaglak! O kvthvini hani khoroksa svk bohrogni thani 
thangkese bohrok sumsogni kha kiphilanv.' 31 Abraham bono hai hvnvi 
saka, 'Musi bai diarirogni kok bohrok khvnayakhe, kvthvini hani khoroksa 
svk thangvi bachaphi phano bohrok hus vnglak.' " 


Sumsogni kok 
17 


1 Jisu sagrirogno hai hvnvi saka, "Sumsogo khiklainai belogma phase 
phaina1, tvmakhe je belognai bo hamya sitranai! 2 Borok basrarogni 
khoroksano phano belogya sini bono totra holongdap khaui tvirango 
khiklai rvmase hamkugo. 3 Sagno huske tongdi!" 


Nakarmani kok 


"Nini takhuk sumsok khvlaike bono khoraidi, phiya bo kha kiphilke 
nakardi. 4 Nini thani bo salo waisini sumsok khvlaike, phiya 'Ang kha 
kiphilka,' hvnvi waisini saphaike nvng bono ma nakarthai kvlaio." 


Poitoni kok 


5 Chonghorrok Porbuno hai hvnvi saka, "Chini poitono ragrvdi." 6 Porbu 
hai hvnvi saphika, "Horua bvchlvi svk phano norogni poito tongkhe o 
letok buphangno 'Phuichajagvi tvirango kaijagwidi!' hvnke bo norogni kok 
khvnanal." 


Selengni khvlaithai 


7 "Romdi, norogni khoroksani seleng masa tongo. Bo al chuai pavi eba 
musuk mvrvgbavi nogo kiphilma logino a nokphang bono hai hvnvi sa da 
sano, 'Hi, pkaidi, mai chaphaigradi"? 8 Ihi, sanaika dla! Bo hai hvnvise 
sanv, 'Ang chanani songradi, ang chabaiya sak chango rituku khaui mamui 
bogdi! Aboni ulo nvng chadi.' 9 Seleng kok khvnamasing bai bo bono 
doinobad da rvno? 10 Katsvi abo haino norogno hvnma tvi bebak khvlaima 
ulo hai hvnvi sadi, 'Chvng basra seleng, chini khvlaithai simi chvng 
khvlaika.' " 


Jisu biadi chajak makchino hamrvmani 


11 Jerusalemo thangtvtvi Jisu Samaria bai Galili amchoini kvchar tvi 
thangka. 12 Kami khungchao sokphai phuru biadi chajak makchi bini 
phasing phaika. Bohrok hachalo bachai 13 chirikhogvi hai hvnvi saka, 
"Hodasa Jisu, chvngno khairogjabadi!" 14 Jisu bohrogno nugui hai hvnvi 
saka, "Thangdi, ochairogno phunuguidi." Hake thangtvtvi bohrok hamka. 
15 Bohrogni bisingo khoroksa sagno hamma nukheno Kaitorno sotonvi 
lobtvtvi kiphilvi phaika. 16 Bo Jisuni yakungo pvtabkhe bolokhogvi bono 
doinobad rvphaika. Bo Samariani borok. 17 Hake Jisu hai hvnvi sachaka, 
"Khorokchino hamrvka bla, tei khoroksuku biyang? 18 O buidisi simise 
Kaitorno lobphaichio, te kvrvikha da?" 19 Hake Jisu bono hai hvnvi saka, 
"Bachadi, thangchidi, nini poito nono hamrvka." 


Kaitorni ha phaimani 


20 Kaitorni ha buphuru phainai hvnvi Pharisairok magnvitham o 
svngmano kiphilvi sathani Jisu bohrogno hai hvnvi saka, "Kaitorni ha 


phang phang nugjagvi phaiglak. 21 Abo baino khoroksa phano hai hvnvi 
saglak, Iko, nahadi, Kaitorni ha orose!' ebakhe 'Urose!' Ahaiya, Kaitorni 
ha ba norogni bisingose." 22 Aboni ulo Jisu bini sagrirogno hai hvnvi saka, 
"Omo tvi sal phaianv Borogni Sajlani mol sal sa phano naina muchungvibo 
norok nuglak. 23 A phuru bororok norogno hai hvnvi sawanv, 'Uko urose!' 
ebakhe Tko orose!' Tongdi, naina hvnvi ta thangdi. 24 Nokha philik phuru 
yaphang buchuk jiliksa vngma hai Borogni Sajlabo bini salo abo haino 
jiliksanai. 25 Tvmakhe bo panjalvino satogjagna nangranai, tabukni 
bororok bai norjagna nangnai. 26 Noani phuru vngma haino Borogni 
Sajlani phurubo vngnai. 27 Noa rungtoro kasaya sak tvi lomvi bebagno 
gojob vngbaya sini bororok chalaio nvnglaio, kaijaglaio kailaio. 28 Lotni 
phuru haino aphurubo vngnai. Jotono chalaio nvnglaio, pailaio phalaio, 
khul mai sarlaio borlaio, nokhuk tanglaio. 29 Lot Sodomni ongkhorvi 
phaima salo nokhani hor bai gvndvkni watvi waui bebak gojob vngbaikha. 
30 Borogni Sajla nugjakphai phurubo katsvi abo haino vngnai. 31 "A salo 
nukaf tongnai bo noksingo bini manvirok naina hvnvi ta hapchitung, abo 
haino kheto tongnai bo nogo kiphilvi ta phaichitung. 32 Lotni bihikni 
kogno muitukhe naidi! 33 Sagni langmano narvkna nainai bo abo 
kvmajagna1, phiya langma kvmajagnai bo abono narvknai. 34 Ang norogno 
sao, a horo borok khorognvi chuki khungchao thui tongkhe khoroksa 
tvlangjagvi te khoroksa kvlangjaganv. 35 Bvrvi khorognvi mai suglai 
tongkhe khoroksa tvlangjagvi te khoroksa kvlangjaganv. 36 Kheto borok 
khorognvi tongkhe khoroksa tvlangjagvi te khoroksa kvlangjaganv." 37 
"Buro vngnai, hodakra?" hvnvi sagrirok bono svngke bo hai hynvi 
saphika, "Kvthvi tongmartino sikuruk kuthumo." 


Randijvk bai along sachunaini rvngthoma 
18 


1 Bohrok kha baiyai parthona khvlaimang tongthung hvnvi Jisu aphuru 
bohrogno phvrvngna bagvi o rvngthoma saka. 2 "Taun khungchao along 
sachunai khoroksa tongmani. Bo Kaitornobo kiriya, borognobo sak 


nangya. 3 A taunono randijvk khoroksa tongo. Bo bini thani hai hvnvi 
koiphaimang tongo, 'Ano svbangjagmano bailkhe sachui rvdi!' 4 Udamsale 
bo a randijvkno kiphilvi rohorgrakha; ulo kha bising bising hai hvnvi 
wansukphika, 'Ang Kaitornobo kiriya, borognobo sak nangya phano, 50 
randijvk ano tekto rvi tongphaima bai bo svbangjagmano bailkhe sachui 
ma rvtha1, vngyakhe bo phaimang tongvi ano tekto rvi lengrvnai!' " Porbu 
teibo hai hvnvi saka, 6 "A kha sitra along sachunai tamo saka khvnadi. 7 
Haike tabuk, Kaitorni chongjagrok bini thani hopung sapung koinenekhe 
koimang tongkhe bo bohrogno bailkhe sachui rvglak diba? Bo omono 
khvlainani le da lemo? 8 Ang norogno sao, bo daktino bohrogno bailkhe 
sachut rvnai. Phiya Borogni Sajla o haktoro kiphil phuru bo poito gvnang 
borok do nukphaino?" 


Pharisai bai brindiani rvngthoma 


9 Sagno simi kaham hvnvi kha kaui tei asvk borogno gvnda khvlatyarogno 
Jisu o rvngthomano saka. 10 "Borok khorognvi parthona khvlaina hvnvi 
noktharo thangmani, khoroksa Pharisai te khoroksa brindia. 11 A Pharisai 
bachatvtvi kha bising bising hai hvnvi parthona khvlaika, 'O Kaitor, nono 
doinobad, ang bui hai phemlognaiya, tatalya, lupchaya, nono doinobad, 
ang u brindia hai buya. 12 Ang sapta wainvi ubas tongo, ani ajimani chisao 
kaisa nono rvi tongo.' 13 Phiya a brindiakhe kisa hachalo bachajak, 
nokhacha naisana suda naisaragya, khaklab simi bui hai hvnvi sai 
tongjasio, 'O Kaitor, ano, sumsok gvnangno khairogjabadi!' 14 Ang 
norogno sao," hvnvi Jisu hai hvnvi saka, "O borokse Kaitorni thani kaham 
vngvi nogo kiphilka, a Pharisaiya. Kotor sadinai bo kotoi svnamjagnai, 
phiya kotoi sadinai bo kotor svnamjagnai." 


Chvrairogno Jisu hamjagmaui 


15 Baksa borok chvrairognobo Jisuni thani tubukha bo bohrogno 
tangthung hvnvi. Sagrirok abono nugui ta tubudi hvnvi bohrogno hvnka. 16 
Tvmakhe Jisu chvrairogno ringvi sagrirogno hai hvnvi saka, "Chvrairogno 


ani thani phairvdi, ta kasudi; bohrok tvi borogni bagvino Kaitorni ha. 17 
Ang norogno soino sao, jesa phano chvrai haike Kaitorni hano kha 
chobyakhe bo aro habvise manya." 


Gvnang bai Kaitorni ha 


18 Judairogni bokhorok khoroksa Jisuno hai hvnvi svngka, "Hoda kaham, 
thviyani langma manna bagvi ang tamo khvlaina nangno?" 19 "Nvng tam. 
vngvi ano kaham hvn?" hvnvi Jisu bono svngphirvi hai hvnvi saka, "Kaitor 
simise kaham, te khoroksa phano kaham kvrvi. 20 Nvng kerongdagimano 
sai mano: 'Lupcha ta vngdi, borok ta buthardi, ta khogdi, jera tatal ta sadi, 
buma buphano suridi.' " 21 A borok hai hvnvi saphika, "Chvraiphang 
sinino ang omorok bebagno rakhogvi phaika." 22 O kok khvnaui Jisu.bono 
hai hvnvi saka, "Tabuk phano nini te mungsa khvlaijagnai tongkho. Nini 
tongma joratvi bebak phalbavi kvrvirogno rang hadirvdi. Hake chugnohao 
nini rang khatijaganv, omo khvlaibaikhe ano rvktharphaidi." 23 A borok 
abono khvnaui belai kha thvijakka, tamni hvnke bole svnamvi gvnang bla. 
24 Kha thvijagma nugui Jisu bono hai hvnvi saka, "Gvnangrok Kaitorni 
hao habnani bvsvk kutuk! 25 Suchi bvlam tvi matungf habnase laianv ba, 
Kaitorni hao gvnang habnani asvk laiglak." 26 O kok khvnanairok bono 
hai hvnvi hvnka, "Hake sabo rangma mamnai sla?" 27 Jisu hai hvnvi 
saphika, "Borok khvlai manyano Kaitor khvlai mano." 28 Hake Pitor hai 
hvnvi saka, "Naidi, chvng nokhuk khibibavi nono rvktharphaika." 29 Jisu 
hai hvnvi saka, "Ang norogno soino sao, Kaitorni hani bagvi nokhuk, 
hiksa, taitakhuk, bumabupha, chvraikhonaino khibinai 30 bo o molo 
bekulkhe phiya phainai molo thviyani langma mamnai." 


Bini thvinani kogno Jisu mobaikhe waitham samani 


31 Jisu sagri chignvino tepsa tvlangvi hai hvnvi saka, "Khvnadi, chvng 
tabuk Jerusalemo thangna1, arono Borogni Sajlani bebak kok diarirok 

svilangma haino soike nangphainai. 32 Judaiyarogni yago bo yapharvi 
rohorjagnai; bohrok bono lengainai, chengdula thvngnai, phiya khuktvi 


musunai. 33 Bohrok bono svpragnai, butharnai, tvmakhe bo sal thamni 
salo thangvi bachaphinai." 34 Sagrirok bo samano mungsa phano romvi 
manlvya. A kogni gujok hui tonjakha, abo baino Jisu tamo saka bohrok sai 
manlvya. 


Bigra kanano Jisu nugrvntani 


35 Jisu Jerikho gana sokphai phuru bigra kana khoroksa lama gana 
achugui birvi tongmani. 36 Borok kvbang himma sari khvnaui a bigra 
"Abo tamo?" hvnvi svngka. 37 Bohrok bono hai hvnvi saka, "Nasaretni 
Jisu phaio." 38 Hake bo chirikhogvi hai hvnvi saka, "O Jisu! Daudni 
Sajla! Ano khairogjabdi!" 39 Bvskangni bororok ta kutugdi hvnvi 
damorogrvrvk bo teibo sotonvi chirikhogvi hai hvnvi sarvrvk, "O Daudni 
Sajla! Ano khairogjabadi!" 40 Jisu abo baino bathagvi a kanano tubudi 
hvnvi dagikha. Bo gana phai phuru Jisu hai hvnvi svngka, 41 "Nvng tamo 
nai? Ano tamo khvlaidi hvn." "Hodakra, ang nukphina muchungo," hvnvi 
bo saphika. 42 Hake Jisu bono hai hvnvi saka, "Nugdi! Nini poito nono 
hamrvka." 43 Bo aphuruke doropsa nukha, hake Kaitorno lobtvtvi Jisuno 
rvktharka. Asvk lukurok abono nugui Kaitorno lobkha. 


Jisu bai Sakkai 
19 


1 Jisu Jerikho habvi abo tvi himvi tongmani. 2 Aro brindia bokhorok 
Sakkai hvnvi khoroksa gvnang tongmani. 3 Jisu sabo hvnvi naina 
kaphrauibo lukoboinani bai asvk borogo bo nuhulvya. 4 Bo hake asvk 
borok bvskang tvi khachigvi Jisu phaima lamao bono naina hynvi 
khvichang buphango kasaika. 5 Jisu aro sokphai phuru naisaui Sakkaino 
hai hvnvi saka, "Sakkai, dakti ongkhorvi phaidi, ang nini nogo tini ma 
tongvinai." 6 Bo dakti ongkhorvi tongthogjagvi Jisuno boriphaika. 7 
Abono nugnairok bebagno hunuhanaike hai hvnvi salaika, "Basijagni 
nogose o borok tongna hvnvi thango!" 8 Yangkhe Sakkai bachai Porbuno 


hai hvnvi saka, "Hodakra, naidi, ani jetongmani khaksa ang kvrvirogno 
rvnv. Ang khoroksa svkno phemlogma tongkhe waibrvi bono suphiranv." 
9 Jisu bono hai hvnvi saka, "O nogo tini rangma sokphaika; o borogbo 
Abrahamni bosongni. 10 Borogn Sajla kvmanairogno naitugui mvthangna 
phaio." 


Rangchagni rangni rvngthoma 


11 Bo samano khvnanairogno Jisu rvngthoma thaicha saka. Bo 
Jerusalemo sokphaitvtvi vngma baise Kaitorni ha tabukno nugjagnai hvnvi 
bororok wansukka. 12 Abo baino bo hai hvnvi saka, "Borok kotor 
khoroksa bagra charvjagvi kiphilna hvnvi kvrvngsa ha hachalo thangka. 
13 Kutulvi thangna phuru bo seleng makchino ringvi rangchagni rang 
khokcha khokchake rvi hai hvnvi sai kvlangkha, 'Ang kiphilvi phaiya sak 
omo bai bvsvk bepar thvngvi man thvngsogdi.' 14 Yangle bini hani 
bororokhe bono naislejago. Abo baino bo kutulma ulo bohrok titunrok 
rohorvi hai hvnvi sarvhorka, 'O borok chini bagra vngthung chvng abo 
naiya.' 15 "A borok bagra charvjagvi kiphilvi phaika. Phaikeno rang 
kvlangmani selengrogno sabo bvsvk ajisokka sai manna bagvi ringdi hvnvi 
dagikha. 16 Khoroksa svkang hai hvnvi saphaika, 'Hoda, nvng kvlangmani 
khokcha bai ang khokchi ajisokka.' 17 Bo hai hvnvi saka, 'Kaham 
khvlaika, nvng seleng kaham! Samung kotoino kharomvi tangma bai nvng 
taun khungchini bokhorok vngdi.' 18 Te khoroksa hai hvnvi saphaika, 
'Hoda, nvng kvlangmani khokcha bai ang khogba ajisokka.' 19 Bo bono 
hai hvnvi saka, 'Nvngbo haino taun khungbani bokhorok vngdi.' 20 Te 
khoroksa seleng hai hvnvi saphaika, 'Hoda, iko, nini rang, ang omono 
rikundri khaui hui tonsokka. 21 Khaichignai borok hvnvi ang nono kirio. 
Niniya phano nvng nanai, nvng kaimaya phano nvng ranai.' 22 Bo bono hai 
hvnvi saka, 'Seleng hamya nvng! Nini kok baino ang nono khanv! Ang 
khaichignai, aniya phano nanai, ang kaimaya phano ranai hvnvi nyng sai 
mano. 23 Hake tam vngvi nvng ani rangno mohajonni nogo rviya sla? Ang 
kiphilvi bvsa bai ako bai manphaikamu.' 24 Bo aphuruke aro bachai 
tongnairogno hai hvnvi saka, 'Bini yagni a rangno naui khokchi tongnaino 


rvdi.' 25 Bohrok bono hai hvnvi saka. 'Hoda, bini ba khokchino tong bla.' 
26 'Ang norogno sao,' hvnvi bo bohrogno hai hvnvi saphika, 'Gvnangno 
teibo rvjaganv, phiya kvrvinokhe jetongma suda bini yagni najaganv. 27 
Tabuk, ano bagra hvnvi gosina sotya arirogno oro tubui ani bvskango 
ratharphaidi!' " 


Kvplaikhe Jisu Jerusalemo habphaimani 


28 Jisu omono saui bohrogni svkang svkiang Jerusalem bvkhak agog 
rvrvkha. 29 Thaistvi Hataini Betphage bai Bethania gana sokphai phuru 
30 bo sagri khorognvino hai hvnvi sai rohorgrakha, "Bvskangni u kamio 
thangdi. Norok aro sogvima logino khoroksa bai phano kasajagyakho abo 
tvi korai boslok masa nuguianv. Abono khengvi oro tubui phaidi. 31 'Tam 
vngvi omono kheng?1' hvnvi khoroksa svk svngke hai hvnvi sadi, 
'Hodakra omono samung nangjago.' " 32 Rohorjagnal sagrirok aro thangvi 
Jisu sama haino nuguikha. 33 Bohrok a korai boslogno khengvi tong 
phuru, "Norok tam vngvi omono kheng?" hvnvi koraini nokphangsong bai 
svngjagvi bohrok hai hvnvi saphika, 34 "Hodakra omono samung nang j 
ago." 35 Hake a korai boslogno Jisuni thani tubui phikungo bohrogni ri 
phinvi a saka Jisuno kasarvka. 36 Jisu korai kasai agog phuru bororok 
lamao bohrogni ri boui rvlaikha. 37 Thaistvi Hataimi lama tokhlai phaimani 
Jitolo, Jerusalem gana Jisu sokphaikeno sagrirok palsa asvk 
wanamasingcha samungrok nugma bai tongthogjagvi khorang sotonvi 
Kaitorno hai hvnvi loblaikha, 38 "Porbuni mungvi phainai bagrano Kaitor 
bor rvthung! Chugnohani kaham vngthung, Kaitor ba chvngsacha 
vngthung!" 39 Aphuru luku bisingni Pharisai magnvitham Jisuno hai hvnvi 
sahorka, "Hoda, nini sagrirogno ta kutugdi hvndi!" 40 Jisu hai hvnvi 
saphika, "Ang norogno sao, bohrok kutugma thakke holongrokse 
chirikhokchawanv." 


Jerusalemno Jisu khakamjagmani 


41 Gana sokphavi bo Jerusalemno nugui kaptvtvi hai hvnvi saka, 42 


"Kahamni bagvi tamo nangvi tongkha tini phano nvng omono sal 
manmate! Tvmakhe abo tabuk nini mokol kotonjak! 43 Omo tvi sal nini 
oro phaianv, arirok nono chorsa gerebphaianv, muthubna bagvi bera 
dumphaianv, yang yang kasuphaianv. 44 Hake nvng bai nini oro 
tongnairogno bohrok gojob khvlaisuganv, holong saka holong dulsa phano 
bohrok narvglak, tamni hvnke Kaitor nono naikhlaina phaimano nvng sini 
manlvya." 


Jisu noktharo habmani 


45 Jisu noktharo habvi bepar thvngnairogno rvkhlaina chengkha. 46 Bo 
bohrogno hai hvnvi saka, "Elembagni kvrvngsa svijago Kaitor hai hvnvi 
saka, 'Ani nok parthonani nok vngnai.' Yang norogle omono dagait 
bothopse svnamvi tongkha!" 47 Jisu aphuru noktharo sal brum brum 
phvrvngo. Ochai okrarok tei Kerong phvrvngnairok bono butharna lama 
naituglaikha, luku bokhorokrogbo haino. 48 Tvmakhe lukurok thaicha 
karjagya tvi bini kok khvnai tongma bai bohrok bono bahaike butharnai 
buma manjagya vngvi tonglaikha. 


Jisuni phanni kok svngmani 
20 


1 Sal sa Jisu noktharo lukuno phvrvngtvtvi hamthoma pirvi tong phuru 
ochai okrarok, Kerong phvrvngnairok tei okrachakrarok thanchake 2 bono 
hai hvnvi svngphaika, "Chvngno sadi, nvng tamni phan bai omorogno 
tang? Omorogno tangnani nono sabo phan rvkha?" 3 Jisu bohrogno hai 
hvnvi saphika, "Angbo kok thaicha svngnai. Norogbo sadi, 4 Johon 
baptisma rvmani phanle Kaitorni aroni da, borogni aroni?" 5 Hake bohrok 
kiching bohrok hai hvnvi salaika, " 'Kaitorni aroni' sakebo 'Norok tam 
vngvi hake Johonno poito khvlaiya sla?' hvnvi bo chvngno svngnai. 6 
Phiya 'Borogni aroni' hvnvi sakebo, asvk bororok chvngno hadul khitarnai, 
tamni hvnke bohrok Johonno diari hvnvi jaikheno poito khvlaio." 7 Abo 


bamo bohrok hai hvnvi saphika, "Abo buroni chvng sai manya." 8 Jisu hai 
hvnvi bohrogno saka, "Bu phan bai omorogno tang angbo haike norogno 
saya." 


Angur bari samung tangnairogni rvngthoma 


9 Jisu lukuno o rvngthoma saka, "Borok khoroksa angur bari svnamvi 
samung tangnairogni yago kvlangvi bumi hao dvgvi tongvina hvnvi 
thangka. 10 Angurni jora phuru bini banta narvhorna hvnvi bo seleng 
khoroksano a tangnairogni thani rohorka. Tangnairogle yang a selengno 
svpraglai yak bukchakhe kiphilvi rohorka. 11 Bo hake te khoroksano 
rohorkua. A tangnairok bonobo lachimasingchakhe svpraglai yak 
bukchakhe rohorka. 12 Bo hake waithamni jora te khoroksa selengno 
rohorkua. Tangnairok bonobo bisogvi lengrvi bari phataro karilai rohorka. 
13 Hake angur barini nokphang hai hvnvi saka, 'Tabuk ang tamo 
khvlainai? Ani kha jama sajlano rohoranv, bonole bohrok gvnda 
khvlaisoganv!' 14 Bono nukheno tangnaitrok hai hvnvi salaika, 'Omo 
nokphangni bvsalase. Phaidi, bono butharlaianv, hake angur bari chini 
yago kvlaianv!' 15 Abo baino bohrok bono bari phataro kariui 
butharlaikha. "A tangnairogno hake nokphang tamo khvlaino?" hvnvi Jisu 
svngka. 16 "Bo phavi a bororogno butharbavi kubimni tangnairogni yago 
angur bari rvanv." Lukurok o kok khvnai hai hvnyi saka, "Omo hai ta 
vngthung!" 17 Jisu bohrogno nasigvi hai hvnvi saka, "Hake Elembago 
omoni gujok tamo? 'Nok tangairok samung nangya hvnvi khibirvmani 
hadul, bono vngphaika ulo nok busuni hakvrak hadul.' 18 O hadulo 
kvlainai bo phindrik phandrak vngnai, phiya o hadul kvlaima borok bo 
kepegnai." 


Khajna rvmani kok svngmani 


19 O rvngthoma bai Jisu bohrogni kok khitarwi sao hvnvi siui Kerong 
phvrvngnairok bai ochai okrarok dojogojo bono romna nailaikha, tvmakhe 
bohrok lukuno kiri tongrakha. 20 Abo baino bohrok bvlam naitugui 


tonglaikha. Borok sutrang haike kha chanaui bini kok baino bono khvio 
karvi manna tvikhe borok magnvitham rang bai mothorvi Jisuni thani 
rohorka. Hake bohrok bono ojamani yago busni bagvi romrvi rohorvi 
mananv. 21 A mothorjagrok Jisuno hai hvnvi saka, "Hodakra, nvng sama 
bai phvrvngmani bebak soise hvnvi chvng sio. Keboni bumukhang nasigyai 
nyng Kaitorni lamani kogno soike phvrvngo. 22 Hake sadi, Romni bagra 
kotorno khajyna rvi mano hvnvi chini Kerong saya diba?" 23 Jisu bohrogni 
phemlogmano sai manvi hai hvnvi saka, 24 "Rukphaini rang kaisa ano 
phunukphaidi. Omo saboni bumukhang? O bumung saboni?" 25 "Bagra 
kotorni," hvnvi bohrok sake Jisu hai hvnvi saphika, "Hake bagra kotorni 
manthaino bono rvdi, phiya Kaitorni manthaino Kaitorno rvdi." 26 Asvk 
borok bvskango bohrok bini samao mungsa phano bvlam romvi manlvya, 
hake bo saphimanose wanajagvi siring siringke tongkha. 


Kvthvirok thangvi bachaphimani kok svngmani 


27 Saddukai magnvitham Jisuni thani phaika. (Bohrok kvthvirok thangvi 
bachaphiya hvnvi salainairok.) Bohrok bono hai hvnvi svngka, 28 
"Hodakra, Musi chini bagvi Kerongo hai hvnvi svi kvlangkha: 'Khoroksa 
svk b,rsa manya sini bihikno kvlangvi thvi thangke bini boongno narvkna 
bagvi a randijvkno a borogni takhuk nokphirogvi nathung.' 29 Romdi, 
takhuk sinirok tongmani. Okra kaijagvi bvsa manyaino thvika. 30 Aboni 
ulo te takhuksa a bvrvino nokphirokkua, 31 phiya bini ulni te takhuksa 
nakhua. Abo haikemang bohrok takhuk sini a bvrvino naui bvsa manyaino 
thvi thangbaikha. 32 Ulokhe a bvrvibo thvika. 33 Tabuk, kvthvirok 
mvthangvi bacharvjagmani salo a bvrvi saboni bihik vngna kvla1? Bohrok 
takhuk sinino bono nokphiroglaikha!" 34 Jisu bohrogno hai hvnvi saphika, 
"O molni bororokse kaijaglato kailaio. 35 Tvmakhe thangvi bachaphirvi 
phiya phainai molo kvthang tongvinani chukijagnairok kaijaglaiya kailaiya. 
36 Bohrok thvi manya, bohrok suarirok hai; phiya thangvi bachaphika 
hvnvi bohrok Kaitorni bvsa. 37 Kvthvirok mvthangvi bacharyjagmano 
Musi suda thaske phunuglangkha. Elembago hor bochobni kok svijak 
Jitolo bo Porbuno 'Abrahamni, Isakni tei Jakobni Kaitor' hvnvi salangkha. 


38 Hvmba bo kvthangni Kaitor, kvthviniya - bebagno bini tham kvthang." 
39 Kerong phvrvngnairok magnvitham hai hvnvi sachaka, "Hodakra, nvng 
kahamno saphika." 40 Tamm hvnke Saddukairok Jisuno tei svngphina 
phano svngraglvya. 


Masiani kok svngmani 


41 Jisu bohrogno hai hvnvi saka, "Masia Daudni bvsa hvnvi bororok 
bahaike salaibai? 42 Tamni hvnke Lobmungo Daud sakphangno hai hvnvi 
salangka, 'Porbu ani Porbuno hai hvnvi saka: Achugdi oro ani yagra 
bvkhak, 43 khvlaiya sak ang nini arirogno yakung yaphangni yakung 
bogjagnai." 44 Daudse bono 'Porbu' hvnvi hvnke bahaike Masia bini bvsa 
vngvi mannai?" 


Kerong phvrvngnairogno Jisuni ragdama 


45 Bebak borogno khvnai tong phuru Jisu bini sagrirogno hai hvnvi saka, 
46 "Kerong phvrvngnairok bai huske tongdi. Bohrok lilinglala kanna 
khatungo, hatihabao khulumjagnani, kuthumnok bai pandao kuchugo 
achugna naio. 47 Bohrok randijvkrogni nokhuk monogbavi saka simi 
parthona kologmakhe khvlai phunugo. Bohrok jerao bejai satogjagnai." 


Randijvkni yapharmuog 
zi 


1 Jisu naharvi nai ba gvnangrok noktharni rang tongjagnai kotrao bohrogni 
yapharmung rvi tonglaio. 2 Belai bigra randijvk masano lebnvi rvi 
tongmabo bo nuhuka. 3 Hake Jisu hai hvnvi saka, "Ang norogno sotno 
sao, o randijvkse bebagni sai rvkukha. 4 Buile kvbangmanise mukhi svk 
khaiklairvo, o randijvkle kvrvitvtvi chana ajimanose bebak rvbaikha." 


Nokthar gojob vnganv hvnvi Jisu samani 


5 Bvsvk holong milik milik tei Kaitorno yapharjagmani manvi naithogrok 
bai o nokthar chitijakha hvnvi borok magnvitham salai tonglaimani. Hake 
Jisu hai hvnvi saka, 6 "Tabuk asvk manvirok norok nugmano - omo tvi sal 
phaianv, holong saka holong tonglak, joto svbai khibijaganv." 


Mol paima svkang vngnanirok 


7 Bohrok hai hvnvi svngka, "Hodakra, buphuru omo vngnai? Vngna phuru 
bubo tvi soidom phunugjagranai?" 8 Jisu hai hvnvi saka, "Huske tongdi, ta 
kororvjagdi. Baksa ani mungvi hai hvnvi saphaianv 'Angno bo!' ebakhe 
'Mol sokphaika!' Bohrogno ta rvkthardi. 9 Norok choba bai urumuruni 
kok khvna phano ta kiridi; abohrok ma vngranaino, tvmakhe asvk baino o 
mol paiyakho." 10 Bo hai hvnvi sai tongkha, "Dophani bebailo dopha, 
hani bebailo ha choba bachawanv, 11 koromsai phaianv bangla, kvrvngsa 
kvrvngsao vnganv chacharara, sibanv boiar kvthung, kirimasingcha 
vngmung vnganv, phiya nokhao toriham nugjaganv. 12 Omorok vngya sini 
norok khajagranv, satogjagranv, norok kuthumnogo busni bagvi 
tvlangjaganv phiya jelo dajaganv, ani hokete bagra bai ojamarogni thani 
norok tubujaganv. 13 Hake ami kok sanani norok juit mananv. 14 Bus 
thumjak phuru tamo sana nangno abono svkang baira wanaya hvnvi 
bvkhano thiti khvlaidi. 15 Norogni bukhugo angno omo tvi kok elemi 
rvphaianv norogni bebak bebail bororok abono kasaui tei svbai manglak. 
16 Norogni mapha, takhuk, sandai tei bayabrok bai suda norok yapharvi 
rohorjaganv; norogni bisingo baksa butharjaganv. 17 Ani bagvi norogno 
bebagno naisleanv, 18 tvmakhe norogni bvkhvnai tvngsa phano kusta 
vnglak. 19 Asvkrogno monogma bising tvino norok soini langma mananv." 


Jerusalem gojob vnganv hvnvi Jisu samani 


20 "Jerusalemno sengkvrak bai sengkvrakhe chorsa gerebsajak nuk phuru 
bini gojob vngna sampaka hvnvi norok sai mananv. 21 Aphuru Judiao 
tongnairok hatai bvkhak kharvi thangtung; o tauno tongnairok phataro 
ongkhortung; phataro tongnairok bisingo ta haptung. 22 Tamni hvnke abo 


'Yagul Sumani Sal; a salono Elembago svijagrok bebak nangphainai. 23 A 
salo sagderia tei sagvnangmarogni bvsvkse birman vngjano! Bejai digisigi 
sal o hao phaianv, o dophani saka Kaitorni jolima ongkhoranv. 24 Bohrok 
seng bai tanvi butharjaganv, bebak hao bohrok khai tvlangjaganv, phiya 
Judaiyarogni mol paiya sak Jerusalem bohrok bai kaduljaganv." 


Borogni Sajla pbainani 


25 "Sal, tal tei athukirini bisingo soidom phunugjaganv. Haktoro bebak 
dopha bejaikhe kha koromsajaganv, tvirang tvi bvlab kutuksaiphaima bai 
borogni bvkha kvlvi sawanv. 26 Bvskango haktor gvnangvi phaina 
hvnmano wanaui nasingtvtvino bororok kirima bai phola bomjaglak, tamni 
hvnke nokhani bebak phan gurumsawanv. 27 Aphuruno Borogni Sajla 
chumuiokhe belai phan kvrak tei chvngsacha bai nugjakphaianv. 28 
Omorok vngna chengsakeno norok bokhorok tisai bachadi, tamni hvnke 
norogni yogna sampaka." 


Khvichang buphang bai phvrvngmani 


29 Hake Jisu bohrogno o rvngthoma saka, "Khvichang buphangno ebakhe 
kubun buphangrogno nahadi. 30 Bohrogni bvlai rotomma nukhe tangbla 
sampaka hvnvi norok sai mano. 31 Omo haikeno norok omo tvirok vngma 
nukhe aphuru Kaitorni ha sampaka hvnvi kha kadi. 32 "Ang norogno somo 
sao, tabukni bebak bororok thvibaiya sini o vngmungrok vnganv. 33 
Nokha bai haktorse kvmawanv ba ani kok kvmaglak." 


Huske tongthai 


34 "Chananvngna, chuakmaikham, svngcharini wanamawansukma 
norogno kobolvi manya tvi norok huske tongdi. Vngyakhe norogni thani a 
sal achomsa phano phaina tongo. 35 Tamni hvnke haktoro tongnairok 
bebagni thani a sal choka hai chagjagvi phaianv. 36 Phainai 
vngmungrogno monogvi manna tvikhe, hake Borogni Sajlami bvskango 
bachai mamna tvikhe huske tongvi parthona khvlaisogdi." 37 Abo haike 


Jisu sal salo noktharo phvrvngo, hor horoke Thaistvi Hataio thangvi 
tongvio. 38 Bebak borok bini kok khvnana bagvi aichukni simino noktharo 
thangvi tongvilaio. 


Jisuno butharna cbablaimani 


22 


1 Awang Kvrann Sal sampai phaika, abono Yogma Ter hvno. 2 Ochai 
okrarok tei Kerong phvrvngnairok lukuno kirima bai Jisuno butharna lama 
naitugui tonglaikha. 3 Hake Judani (bono Iskariotbo hvno) bisingo Soitan 
habphaika, sagri chignvini bisingo bo khoroksa. 4 Abo baino bo ochai 
okrarok tei noktharni sebuk okrarok bai Jisuno bohrogni yago bahaike 
yapharvi rohomai hvnvi thangvi salaika. 5 Bohrok tongthogjagvi Judano 
rang rvna hvnlaika. 6 Judabo gosika, hake bororok sai manya tvikhe 
Jisuno yapharvi rohorna bagvi seb naitugui tongkha. 


Yogma Tero pandani luajoma 


7 Awang Kvranni Ter bisingono dopha yogmano muitukhe mera bvsa 
ratharna sal sokphaika. 8 Jisu Pitor bai Johonno hai hvnvi sai rohorka, 
"Thangdi, chini bagvi Yogma Terni pandani luajoma khvlaidi." 9 Bohrok 
hai hvnvi svngka, "Chvngno buro khvlaidi hvnvi nvng hvn?" 10 Bo hai 
hvnvi saka, "Khvnadi! Tauno hapkeno borok khoroksano gola bai tvi 
tvlangma nuganv. Bo bai thangvi bo habmani nogo habyidi. | | Hake 
nokphangno hai hvnvi svngvidi, 'Hodakra bini sagrirok bai bu khotolo 
Yogma Terni panda kvlainai hvnvi nono svngrvhoro.' 12 Bo norogno 
sakani chiti jak khotol kotor kaisa phunuguianv. Arono bebak 
khvlaisogdi." 13 Bohrok thangvi Jisu sai rohorma haino bebak nugui aro 
Yogma Terni pandani luajoma khvlaika. 


Porbuni panda 


14 Mol sokphaikeno Jisu chonghorrok bai baksake chana achukha. 15 


Hake bo bohrogno hai hvnvi saka. "Ang satogjagma svkang norok bai o 
Yogma Terni panda khvlaina belai muchungo. 16 Tamni hvnke ang 
norogno sao, Kaitorni hao aboni gujok svbaijagya sak ang o chamung tei 
chaglak." 17 Hake Jisu khuri naui Kaitorno doinobad rvi hai hvnvi saka, 
"Hi, nadi, norok omono thigvi nvnglaidi. 18 Ang norogno sao, Kaitorni ha 
phaiya sak ang tabukni simi tei angur bvtvi nvnglak." 19 Bo hake awang 
naui Kaitorno doinabad rvi abono svkagvi bohrogno hai hvnvi sai rvkha, 
"Omo ani bvsak, norogni bagvi omo rvjakha. Ano muitukhe omo hai 
khvlaidi." 20 Chalaibaikhe bo abo haikeno bohrogno hai hvnvi saui a 
khurino rvkha, "O khuri norogni bagvi kochogjak ani thvi bai mari bujak 
Kaitorni joban kvtal. 21 "Naidi, ano romrvi rohornal oro ang bai baksano 
chalaithani achugjak! 22 Kaitor tholma haino Borogni Sajla thvianv, 
tvmakhe bono romrvi rohornai bo hamya sitranai!" 23 Bohrogni bisingo 
sabo o samung tangthotok hvnvi sagrirok aphuruke bohrok kiching bohrok 
salaina chenglaikha. 


Sagrirogni bere sabo torkuk 


24 Sagrirogni bere sabo torkuk hvnvi bohrogni bisingo tokra vngvi 
tonglaikha. 25 Hake Jisu bohrogno hai hvnvi saka, "O svngcharni 
bagrarok borogni saka taudari khvlaio, phiya borogni saka haugari 
khvlainairok 'Samung kaham tangnai' hvnjago. 26 Tvmakhe norok abo hai 
vngthai kvlaiya. Norogni bere kotor bo kotoi vngthai kvlaio, phiya norogni 
bere bokhorok bo seleng hai vngthai kvlaio. 27 Hake chana hvnvi 
achugnai da torkuk, mamui bognai seleng da torkuk - sabo torkuk? 
Achugnai bono torkukna! Phiya angle norogni seleng haikese tongjao. 28 
"Ang satogjagvi amjogjagma salo norok ang baimang tongkha. 29 Apha 
ano taudari khvlaina rvma tvi angbo norogno haikeno rvo. 30 Ani hao 
norok ang bai baksa chana achuganv, phiya alongo achugui Israilni dopha 
chignvino bus thumanv." 


Pitor gosiglak hvnvi Jisu samani 


31 "Simon! Simon! Khvnadi! Gisti mai chogvi svkagma hai norogno 
chognani bagvr Soitanno bervi rvjakha. 32 Tvmakhe nini poito thiti tongna 
tvi ang parthona khvlaika. Nvng kiphil phuru nini takhukrogno kvrak 
khvlaiphaidi." 33 Pitor hai hvnvi saphika, "Porbu, ang nvng bai baksa jelo 
thangna phiya thvina suda tiar tongo!" 34 Jisu hai hvnvi saphika, "Pitor, 
ang nono sao, tini tokla kokchigya sini nvng ano siniya hvnvi waitham 
gosianv." 


Tiar vngdi 


35 Hake Jisu bohrogno hai hvnvi saka, "U waisa ang norogno rang buya, 
bogol buya, tei yaklab buyakhe kvrvngsao rohor phuru norok mungsani 
phano bialkhe da rna tongkha?" Bohrok "Mungsani phanoya," hvnvi 
saphika. 36 Jisu hai hvnvi saka, "Tabukle rang tongkhe ba tvina nanganv, 
bogol tongkhebo haino. Seng kvrvikhe bo kamchlvi phalvi phano paina 
nanganv. 37 Ang norogno sao, 'Majra gvnangrogni bere bo khoroksa 
khobjagna1,' hvnvi Elembago svijagmani o kok ani sago nase nangphainat, 
tamni hvnke ani bagvi svijagmani nangphai tongkha." 38 Sagrirok hai 
hvnvi saka, "Nahadi, Porbu! Oro seng kongnvi. tongo." "Tei nanglak," 
hvnvi bo saphika. 


Thaistvi Hataio Jisuni parthona 


39 Jisu aroni ongkhorvi sal brum brumni loi Thaistvi Hataio thangka; 
sagrirogbo bini logi thangka. 40 Aro sokphavi Jisu bohrogno hai hynvi 
saka, "Belogmao kvlaiya tvi parthona khvlaidi." 41 Hake bo bohrok bai 
kagvi chalthayao thangvi yaksu sungvi hai hvnvi parthona khvlaika, 42 
"Apha, nvng muchungkhe o khurino ani oroni norvi tvlangdi, mobo ani 
muchung tviya, nini muchung tvino vngthung." 43 Chugnohani suari 
khoroksa bini thani nugjagvi bono phan rvi kvlangkha. 44 Kha koromsarvi 
Jisu teibo kaichomvi parthona khvlai tongkha, aphuru kolomtvi bvthai thvi 
haike hao kvlaikha. 45 Parthona khvlaibavi bo bachai sagrirogni thani 
kiphilvi bohrok khakamjagwi muktrvi thangvi tongmano nukphaika. 46 


Hake bo bohrogno hai hvnvi saka, "Tam vngvi norok muktrvi thangvi 
tong? Belogmao kvlaiya tvi bachai parthona khvlaidi." 


Jisu romjagmani 


47 Bo kok saise tongkho aphuru Juda hvnvi sagri chignvini khoroksa 
borok kvbangma tubui aro sokphaika. Bo Jisuno motom suna hvnvi gana 
phaika. 48 Hake Jisu bono hai hvnvi saka, "Juda, motom suma haikese 
nyng Borogni Sajlano arirogni yago yapharvi rohorchio?" 49 Tamo vngna 
naikha sai manvi Jisuni logisongrok hai hvnvi svngka, "Chvng seng 
tisachina da, Porbu?" 50 Bohrogni bere khoroksale ochai okrani selengno 
kosonvise rvgrakha, bo a selengni yagrani khunju rai khibika. 51 Hake 
Jisu hai hvnvi saphika, "Belaise vngkha, ta khvlaichidi!" Bo a borogni 
khunjuno tangvi hamrvphika. 52 Ochai okra, noktharni sebuk okra tei 
okrachakra bono romna phainairogno Jisu hai hvnvi saka, "Ang ba dagait 
da, daingrok sengrok baikhe norok phai ba? 53 Ang asvk sal brum brum 
noktharo norok baimangse, norok aphuru ano yak tisaya. Tabukle norogni 
amal phaika, andarni phannibo amal." 


Pitor Jisuno gosiya vngmani 


54 Bohrok Jisuno romvi ochai bokhorogni nogo tvlanglaikha. Pitor 
hachalo tongtvtvi rvktharka. 55 Nokhla kvcharo baksa hor mvsvngvi 
achugui tonglaikha. Pitorbo bohrogni bisingo achuguikha. 56 Hor gana 
bono achugui tongma nugui selengjvk khoroksa bono nasigvi hai hvnvi 
saka, "O borogbo bini loginino!" 57 Pitor abono gosiyai hai hvnvi saka, 
"Bvrvima, ang bono sise siniya!" 58 Kisa tongvi borok khoroksa bono 
nugui hai hvnvi saka, "Nvngbo bohrogni bere khoroksa!" Pitor hai hvnvi 
saphika, "Chvlasa, angya!" 59 Svrapsa tongvi te khoroksa bono sotonvi 
dabogvi hai hvnvi saka, "Omo somo bini logino borogno, bobo Galilini 
borok!" 60 Pitor hai hvnvi saphika, "Chvlasa, nvng tamo sa ang romvi 
manya!" Bini kok paislabvi manlvya, haikeno tokla kokchigvi rvlaha. 61 
Porbu bumukhang kiphilvi Pitorno dadadidik nahaka. Hake Porbu hai 


hvnvi samanino Pitor muitu manjakha, "Tini tokla kokchigya sini nvng ano 
siniya hvnvi waitham gosianv." 62 Pitor phataro thangvi muisubuk chaui 
kabvi tongvikha. 


Jisu chengdula thvngjagvi bujagmani 


63 Jisuni mvrvgnairok bono chengdula thvngvi bulaikha. 64 Bohrok bini 
mokol khapungvi bono butvtvi hai hvnvi svngka, "O diarisa, nono sabo bu 
sadi!" 65 Abo haike bohrok bono teibo kvbangma lachimasingchakhe 
kulkha. 


Kaunsil bvskango Jisu 


66 Aikheno Judairogni okrachakra, ochai okra tei Kerong phvrvngnairok 
kuthumlaika. Hake Jisu Kaunsil bvskango tubujakha. 67 "Chvngno sadi," 
hvnvi bohrok Jisuno hai hvnvi svngka, "Nvng Masia da?" Bo hai hvnvi 
saphika, "Ang sa phano norok poito thanglak. 68 Phiya ang norogno 
mungsa svk svng phano norok saphiglak. 69 Tvmakhe tabukni simi 
Borogni Sajla Kvplaisa Kaitorni yagra bvkhak achugui tonganv." 70 
Bohrok bebagno bono hai hvnvi svngka, "Hake nvng da Kaitorni Sajla?" 
Jisu bohrogno hai hvnvi saphika, "Angno bo hvnvi norogno sai tongkha 
bla." 71 Hake bohrok hai hvnvi salaika, "Chini tei sakki samung kvrvikha. 
Chvng sakphangno birri khukni kok khvnaka." 


Pilatni bvskango Jisu 

1 Asvk borok aphuruke rupsa bachalavi Jisuno Pilatni bvskango tubui 
phailaika. 2 Aro bohrok hai hvnvi bono majra berna chenglaikha, "Chvng 
nukha o borok bebak dophano lama kororvi tongkha, hake Romni 
bagranobo khajna ta rvdi hvnvi kebengo. Bo sagno Khristo, bagra hvnvi 
gosio." 3 Pilat bono hai hvnvi svngka, "Nvng Judairogni bagra da?" 
"Nvngno sai tongkha bla," hvnvi Jisu saphika. 4 Hake Pilat ochai okrarok 


te1 lukuno hai hvnvi saka, "O borogno majra bernani ang mungsa phano 
bvlam nugya." 5 Bohrok teibo sotonvi hai hvnvi saka, "Bini phvrvngma 
bai bo Judia gvnangvi bebak borogno guar svnamvi tongo. Galilio 
chengsamani tabukhe oro sokphaika." 


Herodni bvskango Jisu 


6 Abono khwnai Pilat hai hvnvi svngka, "Omo Galilini borok da?" 7 Bo 
Jisuno Herodni angkorni borok hvnvi sai manvi bini thani rohorka. 
Herodbo Jerusalemo tongmani jora. 8 Jisuno nugui Herod belai 
tongthogjakha, tamni hvnke bini kok khvnaui Herod bumasingni simi Jisu 
bai malaina hvnvi tongmanino. Bo bini wanamasingcha samung nainani 
belai muchungjagvi tongmanino. Abo baino Herod bono kok kvbangma 
svngka, tvmakhe Jisu thaicha phano salvya. 10 Ochai okra tei Kerong 
phvrvngnairok Jabirvi bachai teibo kvrakhe bono majra berlaikha. 11 
Herod bini sengkvrakrok bai Jisuno hanang pinangkhe chengdula thvngvi 
ri jilijalak kanrvi Pilatni thani kiphilvi rohorphika. 12 A salono Herod bai 
Pilat yar khalaichatikha, agile nasigvise manlaiya. 


Jisuno butharna dagimani 


13 Hake Pilat ochai okrarok, hodarok tei lukuno thanchake ringkha. 14 
Bo bohrogno hai hvnvi saka, "Bororogno lama kororvi tongkha hynvi 
norok o borogno ani thani tubui rvphaika. Naidi, norogni bvskangono ang 
bono potali svngphenegvi naikha, norok majra berma hai angle bini 
mungsa phano majra nugya. 15 Herodbo haino bini majra nugya, abo baino 
chini thani kiphilvi rohorka. Bo mungsa phano butharjagnai samung 
tangya. 16 Hake ang bono kisa svk kosonvi yakarvi rohoranv." 17 Bisi 
brum brum khoroksake Yogma Tero Pilat khajagno phiyogvi ma rohoro. 
18 Bebak borok hai hvnvi chirikhogvi saka, "Pai khibidi bono! Barabbano 
phiyogrvdi!" 19 (Barabba a tauno bulai toglaikhe phiya borok butharvi 
jelo chobjagmani.) 20 Pilatkhe Jisuno phiyogna naio. Abo baino bo lukuno 
te wasa sotonvi sai naikha. 21 Tvmakhe bohrok hai hvnvi chirikhokphika, 


"Kuruso kanta budi! Kuruso kanta budi bono!" 22 Pilat hai hvnvi 
mobaikhe waitham saka, "Tam vngvi? Bo tamo majra khvlaika ba? Bo 
butharjagna nangnai abo tvi majra ang bini nugya! Hake ang bono kisa svk 
kosonvi yakarvi rohoranv." 23 Tvmakhe bohrok Jisuno kuruso kanta budi 
hvnvi sotonvi chirikhokphlai tonglaikha. Ulo bohrok chirikhogmano 
nangkha. 24 Bohrok naima haino Pilat dagikha. 25 Bulai toglaikhe phiya 
borok butharo hvnvi jelo chobvi tongjagnaino, bohrok naima borogno bo 
phiyogvi rvkha. Jisunokhe bohrogni muchung tvi khvlaithung hvnvi 
bohrogni yago yapharvi rvkha. 


Jisu kuruso kanta bujagmani 


26 Bohrok Jisuno tvlangvi thang phuru Kurinini Simon hvnvi borok 
khoroksano nukha. A borok kami bvkhakni tauno phaimani. Bohrok bono 
romphre Jisuni uklog kurus balrvna hvnvi bini gvdnao boksai rvkha. 27 
Luku kvbangma bini uklog himlaijak, aboni bisingo bvrvirok baksa tongo. 
Bohrok bini bagvi muisubuk chaui kablaijak. 28 Jisu bohrogni phasing 
uphilvi hai hvnvi saka, "Jerusalemni bvrvimasong! Ani bagvi ta kabdi, 
norogni sagni bagvi tei norogni bvsarogni bagvise kabdi. 29 Tamni hvnke 
omo tvi sal phaianv, 'Banjirogno hamchanai, ogo bvsa tviya rogno phiya 
bvsa abuk ma charvyarogno hamchanai,' hvnvi bororok sawanv. 30 
Aphuru borok hatairogno 'Chini saka kvlaiphaidi!' haplokrogno 'Chvngno 
kholobphaidi!' hvnvi sawanv. 31 Buphang kvthangnose hai khvlaike, 
kvthvino bahai jam khvlaino?" 32 Bohrok tei khorognvinobo Jisu bai 
baksa butharna bagvi tvlangkha, a borok khorognvino majra gvnang. 33 
"Bokhorok Chara" hvnvi kvrvngsao sokphaike bohrok Jisuno aro kuruso 
kanta bukha, a majra gvnang khorognvinobo haino khvlaika, khoroksano 
bini yagra bvkhak te khoroksano yaksi. 34 Aphuru Jisu hai hvnvi saka, 
"Apha, bohrogno nakardi! Bohrok tamo khvlai tongkha, bohrogno sai 
manya." Bohrok amjogvi bini rino bantakhe nalaikha. 35 Lukurok aro 
bachai nai tongkha. Judaini hodarok bono lengavi hai hvnvi saka, "O 
borok buinole mvthangvi mano, bo Kaitorni chongjak Masia hvnke sagno 
mvthangtung!" 36 Sengkvrakrogbo bono lengailaikha. Bohrok bono 


angurni arak hadilai hai hvnvi saphaika, 37 "Nvng Judairogni bagrakhe 
sagno mvthangdi!" 38 Bini bokhorok sakao hai hvnvi o kok svijak, "Omo 
Judairogni bagra." 39 Aro khachigjagnai majra gvnang khorognvini bere 
khoroksa bono hai hvnvi hvnka, "Nvng ba Khristo hvn bla? Hake nvng 
sagno mvthangvi chvngnobo mvthangdi." 40 Tvmakhe te khoroksa bono 
damorogvi hai hvnvi saka, "Nvng Kaitorno kiriya da? Chvngno bebagno 
dalsake butharna dagijak. 41 Chinile somo, chvng khvlaima haino katsvi 
manjagvi tongo. Bole mungsa phano majra khvlaiya." 42 Hake bo Jisuno 
hai hvnvi saka, "Jisu, bagra vngvi phai phuru ano ta pogjabadi!" 43 Jisu 
bono hai hvnvi saka, "Ang nono somo sao, tinino nvng ang bai Khakchang 
Hao tongvianv." 


Jisu thvimani 


44 Salni chignvi phuru sal bini chrngmung chvnglvya. Hake sarikni 
kvtham jora ha gvnangvi andar vngkha. 45 Noktharni ripor svngjak 
khagnvi vngvi khichigvi thangka. 46 Hake Jisu sotonvi chirikhogvi hai 
hvnvi saka, "Apha, nini yago ani phola yapharo!" O kogbo sabaika, 
hamabo laikha. 47 Sengkvrak okra abono nugui Kaitorno lobvi hai hvnvi 
saka, "Omo somo borok kaham!" 48 O vngmungno naina hvnvi aro 
kuthumnai lukurok abono nugui bebagno khaklab bu buise nogo 
kiphilbaisio. 49 Galilini simi Jisuni logi phainai bvrvirok bai bono sininai 
bebak bororok hachalo bachatvtvi bebak nai tonglaikha. 


Jisuno phobman 


50-51 Josep hvnvi borok khoroksa tongo, bo Judiani Arimathia taunni 
phaimani. Bo borok kaham tei sutrangbo, Kaitorni ha phainanino bo 
nasingvi tongo. Kaunsilni chalai phano bohrogni sanjlaimano tei khvlaina 
hvmano bo gosiya. 52 Bo Pilatni bvskango thangvi Jisuni bvsak kvthvino 
sanvika. 53 Bo abono tikhlai jorini ri bai dulkha, holongdabni khurmani 
mangkhoro bo abono tonvikha. A mangkhoro masa phano phobjagyakho. 
54 A salo Sukurbar, Sabbat rakhognani luajoma khvlaina sal. Aphuru 


Sabbat vngtvi vngtvi. 55 Galilini simi Jisuni logi phainai bvrvirok Josepni 
uklog uklog thangvi mangkhor naikha. Jisuni bvsak kvthvino bahaike 
tonjakha abobo bohrok naibukha. 56 Bohrok nogo kiphilvi thangvi langi 
thok motom tei methi motom svnamvilaikha. Kerong rvksaui bohrok 
Sabbat salo samung tangma bathaglaikha. 


Jisu thangvi bachaphimani 
24 


1 Roibarni phungo katsvi asirisiri a bvrvirok bohrok svnammani langi thok 
motom tvlangvi mangkhoro thanglaikha. 2 Bohrok thangvi nugui ba 
mangkhor duglamni holongdap goirogrvi konorvjak. 3 Hake bohrok 
bisingo habvi thangka; tvmakhe bohrok Jisuni bvsak kvthvino nuguilvya. 4 
Bohrok mvlang chai aro bachai tonglaigrakha, aphuru achomsa ri 
chvngsachake kanjak borok khorognvi bohrogni thani bachaphaika. 5 
Kirima habjagvi a bvrvirok hao naikhlai bomlaikha. Hake a bororok hai 
hvnvi bohrogno saka, "Borok kvthangno ba norok tam vngvi kvthvirogni 
bisingo naitugui tonglaikha ba? 6 Bo oro kvrvikha, bo thangvi bachaphika. 
Galilio tong phuru bo o kok samano muitu khvlaidi, 7 'Chengtarogni yago 
Borogni Sajla yapharjagvi kuruso kanta bujagna nangnai, phiya sal thamni 
salo thangvi bachaphina nangnai.' " 8 A bvrvirok hake o kogno muitu 
manjakha. 9 Mangkhorni kiphilvi thangvi o vngmarogno sagri chisarogno 
saika, teirognobo saika. 10 A bvrvirok vngkha Mariam Magdalini, 
Johanna tei Jakobhi buma Mariam. Bohrok bai tei bvrvirok omorogno 
chonghorrogno salaikha. 11 Chonghorrok tvmakhe bohrok saphaimano 
chengra hvnvi tonglaikha, abo baino bohrok poito vnglvya. 12 Tvmakhe 
Pitor bachai mangkhor bvkhak khachigvi bisingo kongvi naha ba richum 
simise nugo, tei mungsa phano kvrvi. O vngmano nugui bo wanajagvi nogo 
kiphilka. 


Emmau lamao Jisu nugjagmani 


13 A salono sagrirogni bere khorognvi Emmau hvnvi kami bvkhak 
thanglaimani. Abo Jerusalem bai mail kaisini chalo. 14 Asvk vngmarogno 
bohrok salai thanglaio. 15 Bohrok abohrogno salai tong phuru Jisu 
sakphang gana phavi bohrok bai baksa himvi tongkha. 16 Bohrok bono 
nugmale nukha, mokol philjak tongma bai sini manlvya. 17 Jisu bohrogno 
hai hvnvi saka, "Norok himtvtvi tamo salai?" Mvkhang svrangjagyakhe 
bohrok bathaglaikha. 18 Bohrogni bere Kvliopa hvnvi khoroksa bono hai 
hvnvi hvnka, "O sal nvithamni bisingo Jerusalemo asvk vngthangmarogno 
aro phainairogni bere nvng simise sai manya bla?" 19 "Tamo vngkha ba?" 
hvnvi bo svngka. Bohrok hai hvnvi saphika, "Nasaretni Jisuno twi 
vngmarok. Bo diarise, Kaitor bai lukurogni bvskango sathanibo 
tangthanibo bo kvplai haike khvlaio. 20 Chini ochai okra tei hodarok bono 
butharna dagirvna hvnvi romrvi rohorka, hake bono kuruso kanta bui 
butharka. 21 Bono Israilrogno phiyognai hvnvi chvngbo khatung khajake 
tongmani. Hai phano omorok vngmani tini bai sal tham vngkha. 22 Aboni 
berese chini magnvitham bvrvirok chvngno wanarvi rvphaika. Bohrok 
phungo asirisiri mangkhoro thangmani, 23 tvmakhe bohrok bini bvsak 
kvthvino nuguilvya. Suarirok bohrogno nugjagmanino bohrok kiphilvi phai 
saphaika. Jisu thangchaphika hvnvi a suarirok bohrogno sai kvlangkha. 24 
Chini bere magnvitham katsvi bvrvirok saphaima haino mangkhoro 
nuguikha, tvmakhe bohrok bono nuglvya." 25 Hake Jisu bohrogno hai 
hvnvi saka, "Tamsvk asvk norok mosok gvja! Diarirok sai kvlangmani 
bebagno poito khvlaimani norok tamsvk asvk dudru mudru vnglai! 26 
Chyhgsacha vngma svkang Masia satogjagna ma nangthai kvlaiya diba ?" 
27 Hake Musi tei bebak diarirogni simi bono twi Elembagni bebago asvk 
sai kvlangmarogno Jisu bohrogno phiklai phiskake sai khvnarvkha. 28 
Thangna hvnvi phaimani kami gana bohrok sokphaitka. Jisu aphuru teksa 
hachalo thangna naima haike phunukka. 29 Tvmakhe bohrok bono 
dabogvi hai hvnvi saka, "Sal thangka, sanja dabokha, nvng tini chvng bai 
tongsidi." Hake bo bohrok bai tongna hvnvi thangka. 30 Jisu bohrok bai 
chana achugui ruti nakha, parthona khvlai abono svkagvi bohrogno 
bantakhe rvkha. 31 Mokol kiyogvi Jisuno bohrok sinika, haikeno Jisu 
bohrogni bvskangni kvmaui thangka. 32 Bohrok kiching bohrok hai hvnvi 


salaika, "Lamao bo chvng bai salaitvtvi Elembagni kogno sukrubui sa 
phuru chini bvkha maitvk kutugma hai kutugya da?" 33 Bohrok aphuruno 
bachaui Jerusalemo kiphilvi thangphika. Bohrok aro nuguikha sagri 
chisarogno teirok bai baksa kuthumvi hai hvnvi salai tonglaio, 34 "Porbu 
soino thangvi bachaphika! Simonni thani bo nugjakha." 35 A 
khorognvirok lamao vngmano tei ruti svkak phuru bahaike bohrok 
Porbuno sinika bohrogno sukrubui saka. 


Sagrirogni thani Jisu nngjagmani 


36 Bohrok omono sai tong phuru Porbu sakphangno bohrogni bisingo 
achomsa nugjagvi hai hvnvi saphaika, "Norok hamdi." 37 Bohrok kirima 
habvi sunduruma chai burasa baise malaisi bla hvnvi tonglaikha. 38 
Tvmakhe Jisu bohrogno hai hvnvi saka, "Norok tamni asvk amang 
chimang vng? Tamni asvk norogni bvkha dudru mudru ? 39 Ani yakung 
yak naidi omo ang sakphangno. Ano tangvi naidi ma tanganv, burasa 
hvnke norok ano bahan bekereng gvnang nugma hai vnglak." 40 Bo 
omono saui bini yakung yak phunukka. 41 Bohrok belai tongthogjakha, 
wanajakha, aphuru phano bohrok bono poito vngvi manyakho. Abo baino 
Jisu bohrogno hai hvnvi svngka, "Norogni oro chajagnai mungsa svk da 
tong?" 42 Bohrok bono a serjak phoncha rvkha. 43 Jisu abono naui 
bohrogni mokol bvskangono chakha. 44 Hake bo bohrogno hai hvnvi 
saka, "O vngmarogno norok bai tong phuru ang samani - ano twi Musini 
Kerongo, diarirogni svimao tei Lobmungo svijJagmani jotono soike 
nangphaina nanganv." 45 Flembak kha habna bagvi Jisu aphuru bohrogni 
bvkha kiyogrvi 46 hai hvnvi saka, "Omo hai svijak tongo - Masia 
satogjagna nangnai, phiya sal thamni salo thangvi bachaphina nangnal. 47 
Hake bini mungvi bebak dophani thani kha kiphilnani bai sumsok nakarma 
kok Jerusalemni simi pirjagna nangnai. 48 Norogno omorogni sagbaithang 
nugnairok. 49 Apha rvna hvnvi svmai khvlaimano angno norogno 
rohoranv. Abo baino kuchukni bor norogni thani phatya sak norok o tauno 
nasingvi tongradi." 


Jisu chugnohao kasarvi tvlangjagmani 


50 Aboni ulo Jisu bohrogno taunni phataro Bethania jora tubukha; aro yak 
tisaui bo bohrogno bor rvkha. 51 Bor rvtvtvi bo bohrok bai kagvi 
chugnohao kasarvi tvlangjakha. 52 Bohrok bono khulurnka, kha kuplung 
tongthokke Jerusalemo kiphilvi phaika. 53 Hake bohrok noktharo 
Kaitorno lobvimang tonglaikha. 


